text:
प्राप्त खबैर केर मुताविक वैशाली जिलाक महनार के रहिवासी एक महिला जे इलाजक लेल पटना आबि रहल छथि, ओ गंगा सेतु जाम रहबाक कारण पटना नहि पहुंच पेली, जाहि कारन सँ हुनकर ऐंबुलेंस मे मौत भ' गेल। कैको जगह पर बंद समर्थक सभ सड़क जाम करी आगजनी केलक आओर रास्ता ब्लॉक क' देलक।हाजीपुर क' पटना सँ जोड़े बला गांधी सेतु पर एहो गाड़ी नहि चैल सकल। नवादा, बांका, दरभंगा, औरंगाबाद आओर मधुबनी मे सेहो जाम लागल रहल।
एहि बीच तेजस्वी यादव कहलनि कि आरजेडी किसान, मजदूर, नौजवान आओर महिला सभक संग अन्याय केर खिलाफ अप्पन लड़ाई जारी राखत। ओतहि जेडीयू प्रवक्ता नीरज कुमार कहलनि कि बालू खनन नीति केर वापसी केँ बाद बिहार बंद केँ कुनू औचित्य नहि छल, ई हठधर्मिता केर उदाहरण अछि।


c: text/html

text:
Thursday, July 24, 2014
मरूभूमि
मरूभूमि
जहिना मनुखक तीन अवस्था- सूतल, जागल आ सपनाएल- होइए, तहिना भूमिक सेहो होइ छै। कौलेजक छात्रा गीता जेहने जागल तेहने रीता मरियाएल, मुदा दुनूक दियादी परिवार तँए घनिष्ठता बेसी। बेसी घनिष्ठताक आरो-आरो कारण छै, एकठाम घर सेहो छै, बच्चेसँ, जहियेसँ स्कूल जाए-अबए लगल आ एक्के किलासमे नाओं लिखा पढ़ए लगल, तहियेसँ दुनू स्कूलक संगी बनि आरो घनिष्ठताक घनत्वकेँ बढ़ौलक। ओना दियादीक डाह सेहो होइ छै। माने कटा-कटी, मारा-मारी, गारा-गारी, मुदा से रीता-गीताक परिवारक बीच कहियो ने रहल तँए दुनू बहिन रीता-गीताक बीच किए हएत। एक तँ ओहुना गामो-समाजमे बेटाक अपेक्षा बेटीक बीच घनिष्ठता बेसी होइए, तहूमे दुनू पढ़बो-िलखबो करिते अछि। ओना एकरंगाह वेपारीओ आ गिरहस्तोक बीच जिनगीक दौड़मे मुँह फुल्ला-फुल्ली होइए जे से एक-दोसरसँ आगू बढ़ैले किछु उचित अनुचित भाइए जाइ छै, मुदा तैयो आगूक दिलाशामे प्रतियोगिक रूप पकड़िए लइ छै। से एके दिस नै, दुनू दिस पकड़ै छै। उचितो दिस पकड़ै छै आ अनुचितो दिस। दुनूक अपन-अपन लक्ष्य सेहो छै। तँए कि सभ वेपारीओ आकि सभ गिरहस्तोमे अहिना रहै छै? नै! एना रहबो केना ने करत? सभ दिनसँ होइत आएल अछि जे फनिगा[1]केँ चुट्टी बीछि-बीछि खाइ छै, चुट्टीकेँ बीछि-बीछि बेंग, बेंगकेँ बीछि-बीछि साँप आ साँपकेँ गरूड़, तँए ने पर्यावरण नियंत्रणमे अछि। तहिना जँ छोट वेपारीकेँ आकि गिरहस्तेकेँ मझोलका नै बीछि-बीछि खाए, मझोलकाकेँ पुरलाहा नै खाए, पुरलाहाकेँ परपुरलाहा नै तखनि पर्यावरण नियंत्रणमे रहत केना! बच्चेसँ दुनू दियादी बहिनक बीच रहल जे जखनि जे काज करै छी तखनि तहीपर नजरि गड़ा करब, जइसँ दीन दिन दिनो-दिन नीक बनैत जाएत। नीक आकि अधला केतौ एकेबेर हड़-हड़ा कऽ थोड़े भऽ जाइए, ओ तँ होइत-होइत होइए। दुनू दुनूक बीच सम्बन्ध बच्चेमे एहेन बनि गेल जे बिना संग केने स्कूलो ने जाइत। भलहिं तैयार भेलो पछाति किए ने एक-आध घंटा बिलमए पड़ै। मुदा से कोनो अधला नै। निरर्थक घोड़-दौड़मे समैक महते की रहैए, जे अनेरे कियो समैक नांगरि पकड़ि दौड़ा-दौड़ीमे हकमैत रहत। घरसँ बहराइते दुनूक बीच एहेन बनि गेल छै जे बाटमे जेकरे नजरि कोनो नब वस्तुपर पड़तै तँ ओ ओकरे जिनगीक खेलौना बूझि एक-दोसरकेँ पूछि, बक-झक करैत एक सीमापर अँटकि एक राय बना सीमान दऽ दइए।
जेना-जेना विद्यालय घुसकैत गेल तहिना-तहिना रीता-गीताक जिनगी आ जिनगीक विचार सेहो घुसकैत गेल। आब, दुनू कौलेजमे पढ़ैए। घरेक गोसाउनिक गीतटा नै भूगोल पढ़ि दुनियोँक गप-सप्प करए लगल अछि।
जहिना घरसँ स्कूलक रस्तामे निकलिते कोनो वस्तुकेँ ज्ञान बूझि धियानक करखानामे दुनू औंट-पौर दूधकेँ दही जनमबैत। ओना बच्चेक विद्यालयसँ दुनू भूगोल पढ़ने, मरूभूमिक चर्च किताबोमे देखने आ कानोसँ सुनने। मुदा भूगोलमे दुनू ओही दिनसँ भरमि गेल जइ दिन किताबमे पढ़लक जे दुनियाँ गोल छै, आँखिक सोझमे उतरे-दछिने आकि पूबे-पछिमे खूब नमती धरती छै। ऊपर अकास छै तँ ने ओकरे ठेकान छै जे केते ऊपरमे अछि आ ने तरे दिस पताल छै तँ केते तरमे अछि। एक भग्गू नाप, मानि दुनू एक राय बना नेने छल जे किताबक बात दोसर होइ छै आ आँखिक सोझक बात दोसर। तँए मरूभूमिकेँ किताबक बात मानि दुनू गोटे ओइ काैपीक पन्नामे लिखि कऽ रखि लेलक जे भूगोलक छल। दुनू आइ कौलेजक किलासमे नब सिरासँ मरूभूमि सुनलक। ओना किलासक मरूभूमिक चर्च पहिल दिन भेल तँए प्रोफेसर साहैब मरूभूमिक भूमिके बान्हि वर्ग-विसर्जन केलनि। सेहो भूमिका साहित्यक भूमिका जकाँ नै, भूगोलक भूमिके की हएत। मुदा भूमिकेमे रीतो आ गीतो मरूभूमिक अगिले आखरमे चोन्हिया गेल, तँए नीक जकाँ दुनूमे सँ कियो ने बुझलक। मुदा तैयो मनमे सबूर बन्हलक जे आइ भूमिके ने छल, असल तँ आगू औत तँ अनेरे मनहूस किए करब। अखनि हूसबे केते कएल हेन। पहिने प्रोफेसर साहैब भूमिके देलखिन, आगू आरो कहथिन जे बुझैमे नै औत से पूछि लेबनि, पछाति ने अंतिम सीढ़ीपर पहुँचब। छुट्टी होइसँ पहिने दुनू दुनूक ताक ताकि आँखि-मिलौनी कऽ मनमे प्रश्न रोपि-गाड़ि लेलक। एक्केक नाओं रोपब आ गाड़ब दुनू छी। एकटा भेल कोनो गाछकेँ माटिमे गाड़ब, आ वएह भेल रोपब। छुट्टीक घंटी बाजल। दुनू किलाससँ निकलल। विद्यार्थीक जेरक बीचसँ जहिना रीता एकबाहि होइत गीता दिस बढ़ल तहिना दोसर दिससँ गीतो कनछियाइत रीता दिस भेल। एकठाम होइते दुनू एकांत बूझि गप-सप्प करैक स्थान चुनलक। एकान्ते स्थलमे ने जोगीओ दुनियाँ देखैए आ भोगीओ। मुदा से नै रीता-गीता दुनू सांसारिक मनुख, तँए अपन जीवनक लेल सुनल प्रश्नक उत्तर तकै दिसक विचार करैत रहए। प्रश्नक उत्तर तकैमे बाट-घाट सेहो ताकए पड़ै छै, जे कोनो चिकनो होइ छै आ कोनो उबरो-खाबड़बला। ओना, जहिना रीता गीताक चेहरा देख-देख परखैत जे बात सुनै जोकर मन खनहन छै आकि नै, तहिना गीतो रीताकेँ परेखि लेलक। दुनूक अपन-अपन बात मनमे उज-मारि करै जे पहिने हम आगू हएब तँ पहिने हम। बात रहै जे रीताक मनमे ‘भूमिका’ शब्द ओझराएल आ गीताक मनमे ‘मरूभूमि’ शब्द। ओना प्रश्नोक दू सोभाव होइ छै, एक होइ छै जानैक खियालसँ आ दोसर होइ छै जँचैक खियालसँ। मुदा से जहिना कोनो थलकमल गाछक डारि एके दिन जनमि संगे बढ़ैत संगे फुलाइए तहिना दुनू गोटेक बिचक सम्बन्ध, तँए दोसर कोनो मलिनता नहियेँ। दुनू अपन-अपन बजैक सूर मिला सुनिनिहार दिस देखि आँखि उठा-उठा एक-दोसरकेँ देखलक। तानी-भरनी मिलते रीता बाजल-
“बहिन गीता, हम-तूँ तँ ओहिना ने छी जेना रीतक संग गीत चलैए आ गीतक संग रीत।”
रीताक बातमे गीता हूँहकारी भरलक। किएक तँ मन इशारा कऽ देलकै जे एके-हूँहकारीमे रीता गदगदा जाएत जइसँ अपन प्रश्न अगुआ लेब। गरो सुतरलै। हूँहकारीक खिल-खिली खतमो ने भेल छेलै तइ बिच्चेमे गीता बाजि उठल-
“मरूभूमि की?”
अपन पछुआइत प्रश्नक समए देखि रीता बाजल-
“बहिन, जहिना तोहर प्रश्न तहिना हमरो मनमे एकटा उचड़ैए।”
जखने प्रश्नपर-प्रश्न लधाएत तखने कोन केहेन रहत आकि सभटा बेदरंग भऽ जाएत तेकर कोन ठेकान छै। मुदा प्रश्नक उत्तर होइत जँ प्रश्न चलत तँ ओ चलन्त प्रश्न भेल जे उचितो छै। अपन प्रश्नपर दोहरी जोर दैत गीता बाजल-
“बहिन, समए केतौ पड़ाएल नै जाइ छै, अखनि कौलेजसँ निकलबे केलौं अछि, प्रश्ने केतेटा अछि जे घर तक पहुँचैमे नै फड़िछाएत।”
रीताक मनमे होइ जे पहिने भूमिकाक चर्च जँ नै हएत तब तँ गड़बड़ाएत, मरूभूमि तँ अगिला भेल। पहिने कोनो चीज जनमत तखनि ने मरत। जँ मरले जनमत तँ मरले-जनम ने भेल। तँए अपन प्रश्नकेँ अगुआएब नीक बुझैत। गीताकेँ नै चाहितो रीता अपन प्रश्न रखलक-
“भूमिका की?”
प्रश्न सुनि गीता समगम होइत बाजल-
“बहिन, जेहने प्रश्न अहाँक तेहने हमरो। जहिना अहाँ सुनलौं तहिना हमहूँ सुनलौं। भरि बाट अहँू औंटू आ हमहूँ औंटै छी। जेते औंट लागत तेते रस गढ़ाएत।”
समुचित बात सुनि रीता विचार मानि बाजल-
“बड़ बढ़ियाँ।”
कहि चुप होइत मरूभूमि दिस नजरि देलक। एक भेल जीवित भूमि, दोसर भेल मरूभूमि। मुदा अपन प्रश्न अछि भूमिका। पहिने भूमिक चर्च हएत तखनि ने ओकर मरन-जिअनक।
जहिना रीता चुपी लाधि देलक तहिना गीतो लाधि लेलक। धिया-पुताक खेल जकाँ चुप्पा-चुप, धुप्पा-धुप पसरि गेल। मुदा मन औना गेलै। साँपक बीख झाड़निहार मनतरिया घरसँ निकलिते अपन देहकेँ भूमि मानि बान्हि बजैए, ‘जल बान्हो, थल बान्हो, बान्हो अपन काया...।’ आब ऐठाम की बूझब। दोसर दिस देखै छी जे भूमिके बान्हि घटक सभ दिन-राति गरदनिकट्टी करैए।
कौलेजसँ घर दुनू पहुँच गेल मुदा केकरो उत्तर भेटबे ने कएल। अँगनाक रस्ता जैठाम फुटै छै तैठाम आबि गीता बाजल-
“बहिन, उत्तर नै भेटल तँ नै भेटल, कौल्हुका समैओ तँ पछुआएले अछि। तइले विद्यालयकेँ थोड़े अबलट जोड़ब जे केकर मुँह देखि विदा भेलौं जे जतरे खराप भऽ गेल। घरसँ विद्यालय गेलौं विद्यालयसँ घर एलौं, जँ अहिना जिनगी चलैत रहए, तँ ऐसँ आगू की चाही।”
गीताक विचार सुनि रीता हँूहकारी तँ भरि देलक मुदा मन झुरझुराइते रहलै। मनो केना नै झुरझुरैतै? पहिने जी आकि पहिने दाँत? देखलो पछाति तँ लोक बजिते अछि जे जी-दाँत देखि पसिन करू। मुदा तैयो मनकेँ थीर करैत रीता बाजल-
“बहिन, खुरपी लेमे आकि बेंट?”
रीता-
“हमरा-तोरा काल्हि कौलेजमे प्रोफेसर साहैबक सोझहामे, अपन-अपन प्रश्नक हएत भेँट।”
मुस्कीआइत दुनू गोटे मुहथरिसँ आगू बढ़ल।
¦¦¦
२० जुलाइ २०१४
Subscribe to: Post Comments (Atom)

robotstxt: allowed

filter: keep


text:
गोपालगंज। 14 जुलाई। गोपालगंज के बैकुंठपुर थानाक बनौरा गामकेँ प्रवीण कुमार कैल्हि गुरुवार दिन आतंवादी सभक हमला म' शहीद भ' गेला। जहिना ई खबैर गाम म' पहुँचल पूरा गाम म' मातम पसैर गेल। शहीद प्रदीप कुमार के परिजनक मुताबिक प्रवीण एयरफोर्स म' जम्मू के श्रीनगर म' तैनात छलाह। ओ दू माह पहिने गामसँ छुट्टी बिता ड्यूटी ज्वाइन करे श्रीनगर वापस गेल छलाह। जखन ओ श्रीनगर म' अपन सेना कार्यालय जाएत छलाह, टखने आतंवादी सभ निशाना बनौलैन्ह।
आए शुक्रदिन बेटाक शहीद होयबाक खबैर जहिना गोपालगंज के बैकुंठपुरक बनौरा गाम पहुँचल, शहीद केँ माँ सहित पूरा गामक माहौल गमगीन भ' गेल। अपन गामक शहीद लाल क' देखबाक लेल ग्रामीण सभक हुजूम उमैर पड़ल। शहीद प्रवीणक 6 बरख पहिने बिआह भेल छलैन्ह। हुनकर पत्नी अनीता देवी आओर 4 बरखक बेटी पलक सेहो श्रीनगर म' हुनका संगे रहैत छली। शहीदक शव दू दिन बाद गाम म' पहुँचबाक उम्मीद अछि।


text:
किशनगंज मे बाढ़ि...
बिहार त ओना सूखा सं कराहि रहल अछि... मुदा नेपाल तरफ होए वाला जोरगर पानि सं बिहार के कइटा इलाका मे बाढ़ि जकां हाल भs गेल अछि. नेपाले सं आएल पानि सं सीतामढ़ी- मुजफ्फरपुर मे बाढ़ि आएल...दरभंगा आओर कोसी के इलाका मे कइटा गाम मे पानि घुसल. आब एक बेर फेर नेपाल के पानि के कहर बिहार पर टूटल अछि. नेपाल के कनकई नदी पर बनल एकटा बांध के टूटय के कारण किशनगंज के कइटा गाम डूबि गेल अछि.
लोक के संग माल-मवेशी सभ पानि मे घिर गेल अछि. ओना सरकार के तरफ सं राहत-बचाव के काज भs रहल अछि. मुदा ओ केहन होएत अछि से अहां सभ जाएनते छी. लोक परेशान अछि. खाय-पिबय के संकट बनि गेल अछि. आओर नेपाल दिस दिन-राति पानि होए के कारण जलस्तर बढ़िए रहल अछि.
हमर ईमेल:-hellomithilaa@gmail.com
Subscribe to: Post Comments (Atom)


text:
शीर्षक पढि कने उटपटांग लागल होयत। मोने सोचैत होयब जे लगभग पांच कोटि लोकक ठोर पर जाहि अमिट, अतिपावन भाषाक राज अछि, जे भाषा भारतक संगहि-संग नेपाल मे सेहो विशेष प्रतिष्ठित अछि, जे भाषा अपन विशाल आ अमूल्य साहित्यनिधिक बल पर भारतीय संविधानक आठम अनुसूची मे सन्हिया गेल, जे भाषा जनक सुता जानकीक कंठ-स्वर सं निकलैत छल, जाहि माटिक संस्कार सिया कें सुशीला बनौलक, ताहि भाषा पर कोन संकट आबि गेल? वा फेर सोचैत होयब जे हम बताह त' नहि भ' गेलहुं अछि? नाना प्रकारक सोच दिमागी समुद्र मे हिलकोर मारैत होयत। जं से सत्ते, त' अपन सोच कें कने स्थिर करी। असल मे ई प्रश्न आइ-काल्हि पद्मश्री उदित नारायण (झा) क' रहल छथि, सेहो पूरा तामझामक संग। मायक भाषा संग मोह जिनगी भरि बनल रहैत छैक। चाहे कतेको स्वार्थंधता वा दंभता केर गर्दा मोन-मस्तिष्क मे हो मुदा जखन भावना प्रबल प्रवाह होइत छैक त' लोक कें मोन पड़ैत छैक माय, मातृभाषा आ मातृभूमि। ओ प्रत्येक वस्तु जाहि मे मातृअंश हो, एक-एक के मोन पड़य लगैत छैक। मैथिली मे गायन शुरू कS आइ सफलताक उच्चतम शिखर पर पहुंचल उदित नारायण के कोनो एक भाषाक गायक नहि कहल जा सकैत अछि। भारतक अनेको भाषा मे ओ एक संग गबैत आबि रहल छथि। कोनो सफल व्यक्तिक संग विवाद ओहिना लागल रहैत छैक जेना नवकनियाक
संगे लोकनिया। उदित नारायण सेहो एकर अपवाद नहि छथि। खैर जे हो, ओ सच्चा मैथिल छथि आ मैथिलीक प्रेमी छथि। पद्मश्री हेतु चयनित होयबा काल हुनक नागरिकता हेतु विवाद उठल छल। कतेको लोकनिक कहब छलनि जे ओ नेपालक छथि। मुदा जे हो, ओ मैथिल छथि चाहे नेपालक मिथिलाक होथि वा भारतक मिथिलाक। ओना सभ विवाद कें एकात करैत भारत सरकार हुनका पद्मश्री सं सम्मानित कयलक। मिथिलाक लेल इहो गौरवक बात। आब अहाँ सोचैत होयब जे हम 'उदितायण' केर पाठ किएक क' रहल छी? असल मे, पुरहित कोनो आध्यात्मिक अनुष्ठान शुरू करयबा सं पहिने संकल्प करा लेत छैक, त' एखन धरि हम सैह क' रहल छलहुं। मुद्दाक बात आब।
पड़ोसियाक घर मे हुलकी देबाक बेमारी सं के ग्रसित नहि अछि? से भोजपुरी टीवी चैनेल मे हुलकी-बुलकी देइत रहैत छी। कतहु , कखनो मैथिली सुनबा-देखबा लेल भेटि गेल त' नयन तिरपित भ' गेल। से साल भरि सं बेसिए समय सं भोजपुरी टीवी चैनेल महुआ लोकक मनोरंजन क' रहल अछि। एही पर एकटा संगीत आधारित कार्यक्रम आबि रहल छल- सुर-संग्राम। लो कगीतक श्रोता लेल बहुत नीक
कार्यक्रम छल ओ । एहि रियलिटी शो मे मैथिली भाषी प्रतिभागी सभ सेहो छलाह। जेना पूजा झा (दरभंगा), रिमझिम पाठक (धनबाद), आलोक कुमार (खगड़िया)। आलोक कुमार, मोहन राठौर (यूपी)क संगहि विजेता रहलाह। एहि शो मे तीन बेर उदित नारायण अतिथि जज बनि क' आयल छलाह। पहिल बेर जे जज बनि क' अयलाह त' प्रतियोगी प्रियंका सिंह (गोपालगंज) केर माय, जे ओहि दिन स्टूडियो मे उपस्थित रहथि, सं पूछि देलथिन जे मैथिली-उथली बजै छी की? असल मे हुनका ज्ञात नहि रहनि जे प्रियंका सिंह गोपालगंज सं छथि। उदित नारायण के प्रियंकाक मायक पहिरावा देखि मिथिलानी होयबाक भ्रम भेल रहनि।
दोसर बेर मे ओ प्रतियोगी रिमझिम पाठकक उपनाम 'पाठक' देखि पूछि देलथिन- अहाँ मैथिली बजै छी की? रिमझिम लजाइत बजलीह- हं, थोड-बहुत। तकर बाद उदित नारायण हुनक गायिकी पर मैथिली मे कमेन्ट देलनि। एहि बात सं ई सिद्ध भेल जे हुनका ह्रदय मे मैथिलीक प्रति प्रगाढ़ प्रेम छनि। कारण, भोजपुरीक टीवी चैनेल पर मिथिली बजबाक हुनक छटपटाहटि सहजे देखल गेल। मुदा मैथिली
के प्रोमोट करबाक लेल की कयलनि, आ की क' रहलाह अछि, से बेसी महत्वपूर्ण।
सक्षमे दिस संसार अपेक्षाक दृष्टि सं तकैत छैक। मैथिलीक अउनाहटि एही सं पता लगाओल जा सकैत अछि जे मैथिली अपना संसार मे जतेक हाथ-पयर मारबा मे सक्षम अछि, मारिये रहल अछि संगहि आन-आन भाषा-क्षेत्रक प्रिंट-इलेक्ट्रोनिक मीडिया मे सेहो घुसपैठ क' रहल अछि। जेना हिन्दी चैनेलक धारावाहिक सभ मे मैथिली गीत ओ संवाद सुनबा-देखबा मे आबि जाइत अछि त' भोजपुरी चैनेल महुआ पर त' कतेको चिन्हार मैथिली कलाकार रोजगाररत छथि त' एही चैनेल पर कहियो-काल मैथिली गीत-सिनेमा देखबा लेल सेहो भेटि जाइत अछि। आब प्रश्न उठैत अछि जे आख़िर कहिया धरि घुसपैठे सम काज चलबैत रहब? समाचार पत्र, टीवी चैनल, सिनेमाक क्षेत्र मे ठोस काजक नितांत आवश्यकता अछि। कारण एहि सं भाषाक प्रसार व्यापक रूपे होइत छैक। मैथिली घेंट उठौलक अछि। कोलकाता सं मैथिली दैनिक पत्र (मिथिला समाद) आ दिल्ली सं टीवी चैनेल (सौभाग्य मिथिला) शुरू भेल अछि। एहि दुनूक आगां अपन प्रसार व्यापक करबाक चुनौती छैक। मिथिला क्षेत्रक लोक माछ खा शरीरे बलिष्ट आ दिमागे तेज होइत अछि त' पान खा स्वरक प्रखरता सेहो बनल रहैत छैक। संगहि एहि क्षेत्रक लोक मे मखान सं सादगी सेहो देखबा मे अबैछ। मैथिलीक चर्चा अबिते विद्यापतिक छवि दृष्टि पटल पर नाचय लगैछ। विद्यापति मैथिलीक प्राण छथि, ताहि मे कोनो दू मति नहि। मुदा हमरा लोकनि कहिया धरि विद्यापतिये सं काज चलबैत रहब? हमरा लोकनि के गोसाओनिक घर सं निकलि बाहरोक बसात लगयबाक चाही। आधुनिक युगक मांगक अनुरूप अनुकूलित होयब आवश्यक।
एकैसम शताब्दी मे मिथिलाक कराह-स्वर दरभंगा होइत सोझे दिल्ली पहुँचि रहल अछि त' मैथिलीक छटपटाहटि सहजहि अनुभव कयल जा सकैत अछि। आशा अछि मैथिल एहि बात के बुझैत अपन माय, मातृभूमि आ मातृभाषाक मान बढ़यबाक प्रबल प्रयत्न करताह। हमरा लोकनि के संयुक्त प्रयास सं एहन मिथिलाक सृजन करबाक अछि, जाकर गमक सं वातावरण गमगमा जाय, जकरा देखने नयन तिरपित भ' जाय आ जकरा सुनने कर्णपटल धन्य भ' जाय। हमरा लोकनि कें एहन बसात बहयबाक अछि, जकर
अनुभव मात्र सं ओकर पहिचान कयल जा सके। हमरा लोकनि कें एहन परिवर्तन अनबाक अछि जाहि सं कम सं कम मैथिल मैथिल कें चिन्हबा मे धोखा नहि खा सकथि। हमरा एखन मिथिला बनेबाक अछि जाहि सं कोनो उदित नारायण के ई नहि पूछय पड़नि जे 'अहाँ मैथिली बजै छी की ?'।
-रूपेश कुमार झा 'त्योंथ'
लेखक परिचय:
रूपेश कुमार झा 'त्योंथ'
पिता : श्री नवकान्त झा, ग्राम: त्योंथागढ़ (बेनीपट्टी),


text:
- मुखपृष्ठ
- कापीराइट सूचना
- अनचिन्हार आखरःएक नजरिमे
- आशीष अनचिन्हारक रचना संसार
- गजल शास्त्र आलेख
- हिंदी फिल्मी गीतमे बहर ओ व्याकरण
- अपने एना अपने मूँह
- गजल सम्मान
- गजलक इस्कूल
- गजलकार
- गजलसँ संबंधित आडियो/वीडियो
- आन-लाइन मोशायरा
- समीक्षा/आलोचना/समालोचना खंड
- अर्चा-चर्चा-परिचर्चा
- छंद शास्त्र
- गजलकार परिचय शृखंला
- विश्व गजलकार परिचय शृखंला
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Saturday, 26 February 2011
गजल
कतेक अरमान स छुबने छलों गुलाब के
ओह हथेली में काँट जेना उगी आयल
कतेक मोसकिल अछ अप्पन आन बुझनाय
दिलक घाह स शोणित निकलि आयल
बदलि गेलों क्षणही में अहाँ जेना
छाती में कोनो कैक्टस उगी आयल
करेज में गडेत अछ यादी अहाँ के
केक्टस में जेना कोनो फूल खिली आयल
Friday, 25 February 2011
गजल
एहि तरहें प्रेम लेल तरसल हमर करेज
बरखाक हद तोड़ि बरसल हमर करेज
नहि देखाएत ओकर नाम सच मानू
अछि बड्ड हाथक दकचल हमर करेज
नहि भेटतैक हमर प्रेमक गोपी केकरो
माघ मासक गाछी जकाँ उजरल हमर करेज
कनेक अहूँ खाउ कनेक अहूँ खाउ
भोजक अन्न जकाँ परसल हमर करेज
कतबो रोकबै नहिए रुकत औ सरकार
अनचिन्हारक संग उड़रल हमर करेज
Monday, 21 February 2011
गजल
किछु दूर चलब हमहूँ जँ संग दए सकी
रंगि देब हम सभ के जँ रंग दए सकी
अन्हारो मे चलब बिनु ठोकर खएने
चलबाक जँ कनिको ड़ंग दए सकी
कहबै जँ चार पर चड़बै पहाड़ पर
किछुओ ने असंभव जँ उमंग दए सकी
कोने-कोन मे बैसल कतेको राम
मारल जाएत रावण जँ धनुष भंग दए सकी
Saturday, 19 February 2011
हारल युद्धक साक्ष्य
जँ विषयांतर नै बुझाए तँ थोड़ेक देर लेल तारानंद वियोगीजीक पोथीसँ हटि अजाद जीक लेखक चर्च करी। ऐ लेखक पहिले पाँति थिक- मैथिलीमे गजल लिखबाक सुदीर्घ परम्परा रहल अछि.....। मुदा कतेक सुदीर्घ तकर कोनो ठेकाना अजादजी नै देने छथिन्ह। फेर एही लेखक दोसर पैरामे अजित जी दूमरजामे फँसल छथि। ओ मैथिल द्वारा समान्य गप-सप्पमे गजलक पाँति नै जोड़बाक प्रथम कारण मानैत छथि। जे मैथिलीमे शेर एकदम्मे नै लिखल गेल। आब पाठकगण कने धेआन देल जाए। लेखक पहिल पाँति तँ अपनेकेँ धेआन हेबोटा करत जे मैथिलीमे गजलक सुदीर्घ....।” सभसँ पहिल गप्प जे गजल किछु शेरक संग्रह होइत छैक आ दोसर गप्प ई जे जँ अजाद जीक मोताबिक शेर लिखले नै गेलैक तँ फेर कोन प्रकारक सुदीर्घ परंपराकेँ मोन पाड़ि रहल छथि अजादजी। ऐठाम गलती अजाद जीक नै मैथिलीक ओहि गजलकार सभक छन्हि जे गजल तँ लिखैत छथि मुदा पाठककेँ ओकर परिचए, गठन, निअम आदि देबासँ परहेज करैत छथि।आब फेरो अजित जीक लेखकेँ आगू पठू आ अपन कपार पीट अपनाकेँ खुने-खूनामे कए लिअ। अजित जी अपन संपूर्ण लेखमे जै शेर सभ मक्ता कहलखिन्ह अछि वस्तुत: ओ मक्ता छैके नै। पाठकगण मोन राखू, मक्ता गजलक ओहि अंतिम शेरकेँ कहल जाइत छैक जैमे गजलकार (एकरा बाद हम शाइर शब्द प्रयुक्त करब, अहूठाम मोन राखू शायर गलत उच्चारण थिक।) अपन नाम वा उपनामक प्रयोग करैत छथि। (अहूठाम मोन राखू हरेक गजलमे नाम वा उपनामक समान प्रयोग होएबाक चाही ई नै जे एकरा गजलक मक्ता तारानंदसँ होअए आ दोसर गजलक मक्ता वियोगीक नामसँ नामसँ।) मुदा आश्चर्य रूपेण अजादजी जै शेर सभकेँ मक्ता कहलखिन्ह अछि ओइमे कोनो शाइरक नाम- उपनाम नै भेटत। ओना अजितजी हिन्दीक सुप्रसिद्ध शाइर छथि तकर प्रमाण ओ लेखक प्रारंभेमे दए देने छथि।
एकटा आर महत्वपूर्ण गप्प जे अजित अजादजी लेखमे उदाहरणक क्रममे जे दुष्यंत कुमारक शेरक उदाहरण देने छथि से गलत देने छथि। अजाद जीक हिसाबसँ शेर एना अछि--
हो गई है पीर पर्वत सी पिघलनी चाहिये
इस हिमालय से गंगा निकलनी चाहिये
मेरे दिल में न सही तेरे दिल में ही सही
हो कहीं भी आग लेकिन आग जलनी चाहिये
आब अपन कपार पीटू। कारण ई शेर सही नै अछि आ एकर सही रूप एना अछि--
हो गई है पीर पर्वत सी पिघलनी चाहिए,
इस हिमालय से कोई गंगा निकलनी चाहिए।
मेरे सीने में नहीं तो तेरे सीने में सही,
हो कहीं भी आग, लेकिन आग जलनी चाहिए।
हम ई नै मानब जे अजितजीकेँ शेरक सही रूपक जानकारी नै छनि। हम ई मानै छी जे अजित जी मैथिली गजलकेँ गलत दिशामे मोड़बाक लेल जानि-बूझि कऽ सही शेरकेँ गलत बना कऽ प्रस्तुत केलाह। हमरा जनैत अजितजी अपन आ अपने सन बिना बहरमे गजल लिखए बला सभकेँ सुरक्षित रखबाक लेल एहन काज केलाह। आ अइसँ मैथिलीक पाठककेँ लगलै जे गजलमे बहर नै होइ छै मुदा आब लोक बुझि रहल अछि जे वस्तुतः गजल की होइ छै।
हँ तँ ऐ लेखक संक्षिप्त अवलोकनक पछाति फेरसँ वियोगी जीक गजल संग्रहपर चली। तँ शुरूआत करी स्पष्टीकरणसँ, हमर नै वियोगी जीक। सभसँ पहिने ई जे अन्य मैथिली शाइर जकाँ वियोगीओ जी मानैत छथि जे गजल लिखल जाइत छैक। दोसर गप्प जे वियोगीजी द्वारा देल अपन भाषा संबंधी विचारसँ लगैत अछि जे भनहि वियोगीजी उर्दू सीख उर्दूक पोथी पढ़ैत हेताह मुदा गजल तँ किन्नहुँ नै लिखैत हेताह,कारण, पाठकगण धेआन देल जाए। अरबी-फारसी-उर्दू तीनू भाषाक छंद शास्त्र एकमतसँ कहैए जे दोसर भाषाकेँ तँ छोड़ू अपनो भाषाक कठिन शब्दक प्रयोग गजलमे नै हेबाक चाही। ठीक उपरोक्त भाषाक निअम जकाँ मैथिलीओ मे निअम छैक। तँए महाकवि विद्यापति अपन कोनहुँ गीतमे कृष्ण, विष्णु आदिक प्रयोग नै केने छथि। मुदा वियोगी जी अपन पोथीक नाम रखने छथि “अपन युद्धक साक्ष्य”। जनसमान्य युद्ध तँ कहुना बुझि जेतैक मुदा साक्ष्य....। ऐठाम प्रसंगवश ई कहब बेजाए नै जे वियोगीजी अपनाकेँ अनअभिजात शब्दक प्रयोग मानैत छथि।
आब हमरा लोकनि ऐ पोथीमे प्रस्तुत चालीसो गजलक चर्च करी। पहिले भाषाकेँ देखी। ओना वियोगीजी भाषा संबंधी गलती जानि बूझि कए लौल-वश ततेक ने कएल गेल छैक जकरा अनठा कए आँगा बढ़ब संभब नै। एकर किछु उदाहरण प्रस्तुत अछि- दोसर गजलक मतलाक दोसर पाँतिमे दुखक बदला यातना। अही गजलक दोसर शेरक पहिल पाँतिमे नाराक बदला जुमला। तेसर गजलक दोसर गजलक दोसर शेरक दोसर पाँति धधराक बदला ज्वलन। अही गजलक अंतिम शेरमे प्रयुक्त तन्वंग, आब एकर अर्थ जनताकेँ बुझबिऔ। फेर आगू गजलक दोसर शेरमे नजरि केर बदला दृष्टि, दसम गजलक दोसर शेरमे उन्टाक जगह विपरीत। एगारहम गजलक मतलामे दुबिधाक जगह द्धैध। तेरहम गजलक तेसर शेरमे नेकदिली आ बदीक प्रयोग। तइसम गजलक अंतिम शेरमे भटरंगक बदला बदरंग। पचीसम गजलक तेसर शेरमे इजोरिआक बदला ज्योत्सना। चौतीसम गजलक मतलामे दुख केर बदलामे पीड़-इत्यादि। ओना ऐ उदाहरणक अतिरिक्त हरेक गजलमे हिन्दी, उर्दू, संस्कृत आदि भाषाक तत्सम बहुल शब्दक ततेक ने प्रयोग भेल छैक जे गजलक मूल स्वर, भाव-भंगिमा, रसकेँ भरिगर बना देने छैक। तैपर वियोगीजी गर्व पूर्वक घोषणा केने छथि जे ओ ओइ परिवारक नै छथि जिनका संस्कारमे अभिजात शब्द भेटल हो। बिडंबना छोड़ि एकरा किछु नै कहल जा सकैए। जँ चालीसो गजलक भाषाकेँ धेआनसँ देखल जाए तँ हमरा हिसाबें वियोगीजी ऐ गजल सबहक मैथिली अनुवाद कए देथिन्ह तँ बेसी नीक हेतैक।
भाषासँ उतरि आब गजलक विचारपर आएल जाए। बेसी दूर नै जाए पड़त-तेसर गजलक अंतिम शेरसँ मामिला बुझबामे आबि जाएत। सोझे-सोझ ई शेर कहैए जे- लोककेँ अपन जयघोष करबामे देरी नै करबाक चाही आ काज केहनो करी चान-सुरूजक पाँतिमे अएबाक जोगाड़ बैसाबी। ओना हम एतए अवश्य कहब जे ई कोनो राजनीतिक विचार नै छैक जकर स्पष्टीकरण दए-वियोगीजी अपन पतिआ छोड़ा लेताह। ई विशुद्ध रूपे समाजिक विचार छैक आ ऐ विचारसँ समाजपर की नकारात्मक प्रभाव पड़लैक वा पड़तैक तकर अध्ययन अवश्य कएल जेबाक चाही। मुदा एहन नकारत्मक विचार ऐ संग्रहमे कम्मे अछि। संग्रहक किछु सकारात्मक विचार प्रस्तुत अछि। दसम गजल केर अवलोकन कएल जाउ। निश्चित रूपसँ वियोगीजी एकरा परिर्वतनीय विचार रखलाह अछि ई कहि जे-
देस हमर जागत अच्रक एना चलि ने सकत
हारि लिखब झण्डा के आदमीक जीत लिखब।
पाठकगण आजुक समएमे झण्डाक विपरीत गेनाइ सहज गप्प नै। तहिना चारिम गजलक तेसर शेरक पहिल पाँति- राम राज्यक स्थापना लेल भरत-लक्ष्मण झगड़ि रहला। कतेक सटीक व्यंग अछि से सभ गोटे बुझैत हेबैक। ओतै आजुक भ्रमोत्पादक सरकारपर तै दिनमे लिखल अड़तीसम गजलक मतलाक पहिल पाँति देखू-
राजनीति भटकल तँ डूबल मझधार जकाँ। विचार संबंधी प्रस्तुत उदाहरणसँ स्पष्ट अछि जे सकारात्मक विचार बेसी अछि। मुदा कहबी तँ सुननहि हेबैक अपने जे एकैटा सड़ल माछ.....।
अस्तु आब ऐ गजल संग्रहक व्याकरण पक्षकेँ देखल जाए। ऐठाम ई स्पष्ट करब आवश्यक जे आलोच्य पोथीक कोनो गजलमे बहर नै अछि तँए ऐठाम हम मात्र रदीफ आ काफियाक प्रयोगपर विचार करब। पाठकगण गजलमे रदीफ ओइ शब्द अथवा शब्द समूहकेँ कहल जाइ छैक जे गजलक मतलाक (गजलक पहिल शेरकेँ मतला कहल जाइत छैक।) दुनू पाँतिमे समान रूपसँ आबए आ तकरा बाद हरेक शेरक अंतिम पाँतिमे सेहो समान रूपे रहए। तहिना काफिया ओइ वर्ण अथवा मात्राकेँ कहल जाइत जे रदीफसँ तुरंत पहिने स्वर साम्यताक संग आबैत हो जेना एकटा उदाहरण देखू- दूटा शब्द लिअ, पहिल भेल लाचार ओ दोसरमे अन्हार। आब मानि लिअ जे ई दुनू शब्द कोनो गजलक मतलामे रदीफक तुरंत बादमे अछि। आब जँ गौरसँ देखबै तँ भेटत जे दुनू शब्दक तुकान्त “र” छैक आ तइसँ पहिने "चा" ओ "हा" केर स्वर साम्यता छै। तँ एकर मतलब जे "आ" स्वरक संग “र” भेल काफिया (काफिया मतलब तुकान्त बूझू) तेनाहिते मात्राक काफिया सेहो होइतैक जेना की- राधा आ बाधा दुनू शब्द आ'क मात्रासँ खत्म होइत अछि तँए ऐमे आ'क मात्रा काफिया अछि। “बहि” आ “रहि” दुनूमे अ स्वरक संग इ'क मात्राक काफिया अछि। अन्य मात्राक हाल एहने सन बूझू। तँ फेर चली ऐ संग्रहक व्याकरण पक्षपर- ऐ संग्रहक किछु गजलमे काफियाक गलत प्रयोग भेल छैक- उदाहरण लेल सातम गजलकेँ देखू। मतलाक शेरमे काफिया अछि “न” (भगवान आ सन्तान)। मुदा वियोगीजी आगू देासर शेरमे काफिया “म” (गुमनाम) केँ लेलखिन्ह अछि जे सर्वथा अनुचित। तेनाहिते सताइसम गजलक उपरोक्त “म” काफिया बदलामे “न” काफियाक प्रयोग।
कुल मिला कए ई गजल संग्रह ओतेक प्रभावी नै अछि जतेक की शाइर कहैत छथि। हँ एतेक स्वीकार करबामे हमरा कोनो संकोच नै जे ई गजल संग्रह ओइ समएमे आएल जै समएमे गजलक मात्रा कम्मे छल। आ शाइर आ गजल संग्रह सेहो कम्मे जकाँ छल।
प्रसंगवश एही कथित गजल संग्रहक दोसर संस्करण 2016 मे आएल जकर प्रकाशक किसुन संकल्प लोक अछि। अइमे कथित पुरना गजलक संग 25 टा नव कथित गजल सहो देल गेल अछि आ संगे-संग बारह टा गीत सेहो जोड़ल गेल अछि। मुदा अफसोच जे वियोगीजी 22 सालसँ ओही कात लटकल छथि हुनकर गजलमे कोनो प्रगति नै अछि। तथापि अइ नव संस्करणक भूमिकामे देल गेल किछु तथ्यपर चर्चा करी--
1) वियोगी जी लिखै छथि जे "एहि बीच दू-दू टा नवका पीढ़ीक आगमन मैथिली गजलक क्षेत्र मे भ' गेल"। मुदा प्रश्न उठै छै जे कोन-कोन पीढ़ी तकर उत्तर अइ भूमिकामे नै भेटत। ई पहिल बेर नै अछि जे वियोगीजी आ हुनक समकालीन कथित गजलकार सभ पाठककेँ अन्हरियामे हथोड़िया मारबाक लेल छोड़ि दै छथि। वस्तुतः वियोगीजी आ हुनक समकालीन शाइर सभ गजलक संदर्भमे अपने अन्हारमे हथोड़िया मारैत रहला अछि।
2) वियोगीजी दरभंगा रेडियो स्टेशनक संगीत रचनाकार जवाहर झाकेँ मोन पाड़ैत लीखै छथि ओ (जवाहर झा) हमर छान्दस प्रयोग सभक संगीत शास्त्रीय व्याख्या करथि। हमरा बुझाइए जे या तँ वियोगीजी संगीतक व्याकरणकेँ छंद (बहर) मानि लेने छथि या जवाहरजी। दूनू अवस्थामे ई दूनू गोटा गलत छथि।
कुल मिला कऽ पहिल आ दोसर दुन्नू संस्करण बिना बहर बला अछि।
(ई आलेख 21/3/17 केँ एडिट कएल गेल अछि)
Wednesday, 16 February 2011
गजल
२
Tuesday, 8 February 2011
गजल
हमर ठोर पर बस अहिंक नाम
चारू पहर बस अहिंक नाम
लोक मरैए अहाँक रूप देखि
सुन्दरताक जहर बस अहिंक नाम
किछु नहि बचल हमरा लग
तएँ सगरो उमर बस अहिंक नाम
नीक लगैए इ दुखक गाम हमरा
सुखक नगर बस अहिंक नाम
मोनक उत्फाल करेजक बिहाड़ि
आँखिक भमर बस अहिंक नाम
Saturday, 5 February 2011
गजल
अपने सँ आगि लगबैत छी आ मिझबैत छी
अपने सँ पीबि कए खसैत छी आ सम्हरैत छी
आँखि मे पड़ल नोरक धन लकथक देखू
अपने जमा करैत छी आ लुटबैत छी
शांत पूर्णिमाक राति मे अशांत करेज हमर
अपने सँ हकार दैत छी आ नोंत पुड़ैत छी
एहि टूटल करेज के एक बेर फेर टुटबाक इच्छा
अपने सँ करेज तोड़ैत छी आ कुहरैत छी
के बूझत हमर दुख आ दर्द एहि ठाम
अपने सँ चिन्हार होइत अनचिन्हार रहैत छी
Tuesday, 1 February 2011
गजल
बटोही केहन छैक बाट पर चलि कए देखिऔ
पिआसलक पिआस घाट पर चलि कए देखिऔ
घर मे घोंघाउज केने कोनो लाभ नहि
सस्ती मँहग हाट पर चली कए देखिऔ
कमजोर वस्तुक मर्म ओना नहि बुझाएत
दिबाड़ लागल टाट पर चलि कए देखिऔ
कोना बुझबै कुसिआर आ सिठ्ठी के संबंध
कने कोल्हुआरक राट पर चली कए देखिऔ
नहि रहत कनबो मोल अहाँक गुण केर
बिनु पैंकिग हाट पर चलि कए देखिऔ


text:
सुनील कुमार झा
नई दिल्ली। टैगोर इन मैथिली थियेटरक दोसर दिन छल। स्थान रहए एल.टी,जी ऑडिटोरियम, मंडी हाउस, उम्मीदक अनुरूप हाल खचाखच भरल, मैथिलीक जमघट रंगमंचक पैघ लोक स ल कए आम आदमी तक सब मिथिलाक रंग में डूबल छल। तखने मुकेश जी चीत्कार सुनि सबहक रोंगटा ठार भए गेल “गै भुखली” क चीत्कार दर्शक दीर्घा क कुर्सीक हत्था पकडबाक लेल मजबूर क देलक, शानदार आवाज आ शानदार अभिनय, थोपड़ी त जेना रुकय क नामे नहि ल रहल छल। आ फेर शुरू भेल ‘जल डमरू बाजे’, बाढिक विभीषिका पर रामेश्वर’प्रेम’ द्वारा लिखित आ कश्यप कमल आ प्रकाश झा द्वारा अनुवादित एहि नाटकक मंचन प्रकाश झाक निर्देशन मे आर निखैर गेल।
भुखला आ भुखली क रूप मे मुकेश झा आ स्वप्ना मिश्रा अपन अभिनय कए एक बेर फेर लोहा मनेलथि, दुनु गोटे मांजल रंगकर्मी छथि आ हिनकर अभिनय बेजोड़ होइत अछि, डोमा (मुंहचीरा) बनल संतोष जी दर्शककए हंसी आ थोपड़ी दूनू एकहि संग होए लेल मजबूर क देलथि, हिनकर एकटा संवाद ” हम मुसहर छी, तांती स एक खुंट ऊपर आ यादव स दू खुंट नीचा” आजुक जतिवाद पर जबरदस्त व्यंग छल मुदा हिनकर अभिनय क कमाल कहल जाए जे दर्शक अपन हसी आ थोपड़ी दूनू नहि रोकि पाबि रहल छल। फेर मंच पर एक एक कए सबटा मांजल अभिनेता निलेश दीपक, अनिल मिश्रा, नेहा वर्मा आ पुष्पा झा क अभिनय दर्शक क झंकझोरि कए राखि देलक। कुल मिलाकए नीक प्रस्तुति रहल, प्रकाश क निर्देशन आ ध्वनी संयोजन गजब क छल। एहन बुझा रहल छल जे हाल मे आब सहि मे वर्षा शुरू भए जाएत। टैगोर क समर्पित एहि सप्ताह क दोसर दिन बहुत नीक रहल।
बाढिक भायवहता पर मनुखक चीत्कार अछि ” जल डमरू बाजे”
सुनील कुमार झा


text:
नागेन्द्र झा
नवरत्न हाता, पूर्णियाँ
स्व. पञ्जीकार मोदानन्द झासँ सुनल परुए महेन्द्रो मूलक पूर्णियाँ जिलाक शिवनगर ग्रामवासी छलाह। ई पञ्जी प्रबन्धक नीक ज्ञाता छलाह। महाराज दरभङ्गाक चलाओल धौत परीक्षोत्तीर्ण छलाह।
ई लेख पञ्जीकारक विषयक थिक। अतः पञ्जी शब्दक अर्थ की से बूझब आवश्यक। पञ्ज शब्द आएल अछि संस्कृतमे तथा भाषोमे पञ्च शब्दक प्रयोग ५ संख्याक अर्थमे भेटैछ। तैं पञ्ज शब्द ५ संख्यासँ सम्बद्ध अछि। भाषामे हाथक पाँचो आङ्गुर तथा ताशक ५ कैं पञ्जा कहल जाइछ।
पञ्जीमे ५ संख्याक कि प्रयोजन? उत्तर- हमरा लोकनि अर्थात् मैथिल ब्राह्मण “पञ्चदेवोपासक” छी। कोनो तरहक शुभ कार्यमे पूजा पञ्चदेवतैक पूजासँ आरम्भ होइछ। तहिना धर्मशास्त्रक अनुसारे कहल गेल अछि जे “मातृतः पञ्चमीं त्यक्त्वा पितृतः सप्तमीं भजेत्”। अर्थात् प्रकृति (माय)सँ पाँचम स्थान स्थिति कन्याक सङ्ग विवाह नहि करी। ई निषेध कयल गेल।
विवाह सृष्टि प्रयोजनार्थे होइछ आ सृष्टिमे प्रकृतिक प्रयोजन तैं मायसँ पाँचम स्थान स्थित कन्यासँ विवाह निषिद्ध भेल तथा एहि निषेधक कारणसँ सम्भव थिक जे एकर नाम “पञ्जी” राखल गेल हो अथवा कन्यादानमे वरक दू पक्ष, कन्याक दू पक्षक अर्थात् दुनू मिलाकेँ चारि पक्षक निःश्शेष व्याख्या जाहि पुस्तकमे लिखल जाय आओर पञ्जीकार ओकरा स्वीकार करथि अर्थात् हस्ताक्षर करथि ओऽ भेल पञ्जी।
संस्कृतमे पञ्जी (पञ्जिका) शब्दक अर्थ थिक जे पूर्णतः पदक व्याख्या जाहिमे लिखल गेल हो। अर्थात् ओऽ रजिस्टरो भऽ सकैछ, पुस्तकोक रूपमे भऽ सकैछ, हैन्डनोटोक रूपमे भऽ सकैछ। सरकारी रजिस्ट्री ऑफिसमे रजिस्टर रहैछ। हाटपर मवेशीक बिक्री भेलापर विक्रीनामा लिखल जाइछ। एकर निदान “याज्ञवल्क्य” साक्ष्य प्रकरणमे स्पष्ट कयने छथि जे बेचनिहार, खरीददार आ साक्षी सभक पूर्ण पता रहै जैसँ भविष्यमे कोनो तरहक विवाद नहि उठै।
ई अभिलेख (रेकर्ड) वस्तु विक्रयोमे तथा दानमे सेहो राखल जाय। ई तँ कन्यादान प्रकरणमे वर-कन्या दुनूक वंशक पूर्ण सपिण्डक अभिलेख जाहिमे लिखल जाय से भेल पञ्जी आ ओहि पञ्जीमे जे वर-कन्या सपिण्डक अभ्यनाट नहि छथि से लिखनिहार पञ्जीकार कहवैत छथि।
एहि स्थितिमे ईहो ज्ञात होबक चाही जे पञ्जी प्रथा कहियासँ चलल, कियैक चलल?
ई प्रथा हरिसिंह देवक समयसँ प्रचलित भेल अछि। कियैक आरम्भ भेल से कथा स्व. पञ्जीकारे मुहसँ सुनल अछि, जे निम्न थिक।
पञ्जी प्रबन्धक आरम्भक बीज- एक ब्राह्मणी रहथि। ओऽ जाहि गाममे रहथि ओऽ ब्राह्मण बहुल गाम छल। लोक कि पुरुष वा कि स्त्री बिनु पूजा-पाठ केने भोजन नहि करथि। ओहि गामक एक पोखरिपर एक शिवमन्दिर छल। उक्त ब्राह्मणीक नियम छल जे जाऽ धरि उक्त शिव-मन्दिरक महादेवक पूजा नहि करी ताऽ धरि जलग्रहण नहि करी। ई शिव पूजार्थ मन्दिर गेली ओहि समय एक चाण्डाल सेहो पूजार्थ गेल रहए। हिनका देखि हिनकासँ दुराचरणक आग्रह कएलक। ई परम पतिव्रता छलीह। ओकरा दुत्कारैत कहलनि जे ई मन्दिर थिकैक तू केहेन पापी छैं, जो भाग नहि तँ तोहर भला नहि हेतौ। ई कहिते छलीह की शिवलिङ्गसँ एक सर्प फुफकार करैत अवैत ई चाण्डाल भागल।
संयोगवश बाहरसँ एक ब्राह्मणी, ओहि दुनूक वार्तालाप सुनिते छलीह। गामपर आवि मिथ्या प्रचार ओहि चाण्डालक संग कऽ देलनि। गामक लोक हिनका बजाय कहलनि जे अहाँकँ प्रायश्चित करए पड़त। एहि लेल कि अहाँ चण्डालक सङ्गम कएल। ई कहि उठलीह जे के ई कहलक, हमरा तँ ओकरासँ स्पर्शो नहि भेल अछि। मुदा लोककेँ विश्वास नहि भेल। प्रायश्चित लिखल गेल (यदीयं चाण्डालगामिनी तदा अग्निस्तापं करोतु) ई लिखि हुनक दहिन हाथपर एक पिपरक पात राखि आ तैपर लह-लहानि आगि राखल गेल। ई पाकि गेलीह। तखन हिनका ग्राम निष्कासनक दण्ड देल गेल। कनैत-खिजैत लखिमा ठकुराइन नामक पण्डिताकेँ सब बात कहलनि। श्रीमती ठकुराइन प्रायश्चित्त लिखनिहार पण्डितकेँ बजाय कहल जे प्रायश्चित्त गलत लिखल गेल। हम प्रायश्चित्त लिखब। तखन ठकुराइन लिखल जे “यदीयं पतिभिन्न चाण्डाल गामिनी तदा अग्निस्तापं करोतु”। ई वाक्य पूर्ववत् दहिन हाथक पिपरक पातपर राखल गेल तँ ई नहि पकलीह। तखन ई वार्ता महाराज हरिसिंहदेवक ओतय गेल।
तखन उक्त महाराज पण्डित मण्डलीकँ आमन्त्रित कऽ पुछलनि जे उक्त स्त्रीक पति चण्डाल कोना? तखन विद्वतमण्डली उक्त स्त्रीक पतिक विवाहक शास्त्रानुकूल विचारि देखलनि तँ हुनक विवाह अनधिकृत कन्यासँ भेल तैँ हिनकर पति चण्डाल भेलाह। एकर बाद महाराजक आदेशसँ मैथिल ब्राह्मण लोकनिक विवाह पञ्जी बनल।
मैथिल ब्राह्मणमे १६ गोत्रक ब्राह्मण छथि। एकर बाद गाँव-गाँवमे उक्त गोत्रान्तर्गत जे जे लोक छलाह तनिका-तनिका गामक नाम देल गेल एवं मूल कहौलक। पञ्जी मूलक अनुसार बनल, गोत्रक अनुसार नहि। एक गोत्रमे अनेक मूल अछि। गोत्रक नामपर पञ्जी बनैत तँ गामक पता नहि लगैत।
हमर मतसँ पञ्जी-प्रबंध धर्मशास्त्रक अंग थिक। तैं एकर लिखनिहार, अभिलेख (रेकर्ड) रखनिहार एवं एक पढ़निहार व्यक्ति पञ्जीकार (रजिस्ट्रार वा धर्मशास्त्री) थिकाह। कलियुगानुकूल पूर्व समय जेकाँ पञ्जीकारक परामर्श बिनु लेनहुँ विवाहक निर्णय कऽ कन्यादान कऽ लैत छथि जे परम अनुचित थिक।
जे पञ्जीकार हमरा लोकनिक लोकान्तर प्राप्त पूर्व पुरुषक अभिलेख (रेकर्ड) राखि आ वैह विद्या पढ़ि अपन जीवनयापन करैत छथि हुनक आर्थिक स्रोत एक मात्र ईएह जे हमरा लोकनिक सन्तान (वर वा कन्याक) जखन समय आओत तखन हुनक परामर्श शुल्क दऽ ग्रहण करी। से वर्षमे कतेक होइछ। यदि ईएह रास्ता रहत तँ ई विद्या लुप्त भऽ जायत।
एहि पञ्जीक मूल्य सरकारोक न्यायालयमे कम नहि छैक जेकर निम्नांकित एक उदाहरण देखू-
उदाहरण- एक राजपरिवार वंशविहीन भऽ लुप्त भऽ गेल। हुनक सब सम्पत्तिमे सँ किछु सम्पत्ति महाराज दरभंगाकेँ भेल आ किछु सम्पत्ति बनैलीक राजामृत राजपरिवारक उत्तराधिकारीसँ कीनि लेल।
एकर बाद महाराज दरभंगा न्यायालय जाय बनैली राज्यपर ई कहि जे ओऽ (वनैली राज्य) अनधिकृत किनने छथि। मोकदमा बहुतो दिन चलल। दुनू पक्षसँ दिग्गज वकील लोकनि छलाह। उत्तराधिकारक हेतु दुनू पक्षकँ ई पञ्जी-प्रबन्ध मान्य भेल। जाहिमे बनैली राज्यक पञ्जीकारक रूपमे उक्त पञ्जीकार जनिक विषयमे ई लेख लिखल जाऽ रहल अछि, हिनक पूज्य स्व.पिता तथा ई, दुनू गोटें मोकदमाक बहसक लेल नियुक्त भऽ पञ्जी-प्रबन्ध पुस्तकक अभिलेख न्यायालयक जजकेँ देखओलनि। एकर बाद बनैली राज्य “डिग्री” पओलक त्तथा ई दुनू पिता-पुत्रक मान्य सम्मान कयलक।
एहिसँ सिद्ध भेल जे उक्त पञ्जीकारक पञ्जी सुरक्षित रहि पञ्जीकारक योग्यतोकेँ सिद्ध कएलक।
हिनक निर्लोभताक वर्णन सेहो देखू:-
एक राजदरबारमे कन्यादान उपस्थित छल। ताहिमे परामर्श (सिद्धान्त)क हेतु अनेक पञ्जीकार बजाओल गेल रहथि ताहिमे ईहो रहथि। राजदरबारक बात रहैक। राजाकँ अपन कन्याक हेतु ई वर पसिन्द रहथिन। ई पञ्जीकार अन्य पञ्जीकारसँ वार्तालापमे कहलथिन जे औ पञ्जीकारजी! ऐ वरक अधिकार तँ नहि होइत छैक। ओऽ उत्तर देलथिन जे अहाँ बताह भेलहुँ हेँ। राजाक बात थिकैक। राजाकेँ काज पसिन्द छनि। एहिमे अरङ्गा नहि लगबियौक। नीक पारश्रमिक भेटत। ई मोने-मोन विचारलन्हि जे ऐ पापक भागी (रुपैय्याक लोभमे पड़ि) हम कियैक होउ। किछु कालक बाद बाह्यभूमि (पैखाना) जेबाक बहाना बनाय ओतयसँ भागि अयलाह।
हिनक नैष्ठिकता सेहो तेहने छल। सब दिन स्नानोत्तर सन्ध्या, तर्पण, गायत्री जप, शालिग्रामक पूजा बिनु कएने विष्णु भगवानक चरणोदक तथा तुलसीपात बिनु खएने! अन्न-जल नहि करैत छलाह।
एकर अतिरिक्त कार्तिक मास जखन अबैक तखन भरि मास धात्रीयैक गाछतर हविष्यान्न भोजन करथि। ऐ सँ हुनक पूर्ण नैष्ठिकताक पता चलैत अछि।


text:
अगर एकर तह में जाई त एहि भाषाके संग सबसं पैघ अन्याय ई भेलैक जे एकरा किछु खास इलाका के मैथिली बनयबा के आ किछु खास लोकक भाषा बनयबाके प्रयास कयल गैलैक। मैथिली के दरभंगा मधुबनी आ खासक ओतुक्का ब्राह्मण के भाषा बनाक राखि देल गेलैक। मधेपुरा-पूर्णिया के बात त दूर दरभंगो मधुबनी के विशाल जनसमुदाय ओ भाषा नहि बजैत अछि जे किताबी मैथिली के रुप में दर्ज छैक। ओना ई बात दोसरो भाषा के संगे सत्य छैक लेकिन कमसं कम ओतय ओहि भाषा के स्थानीय रुप के हिकारत या हेय दृष्टि सं नहिं देखल जाई छैक। मैथिली में एहि तरहक कोनो प्रयोग के बर्जित कय देल गेलैक। मिथिला के खेतिहर,मजूर, मुसलमान आ निम्नवर्ग ओहि भाषा में तस्वीर कहियो नहि देखि सकल। जखन मिथिला राज्य के मांग उठल त हमसब मुंगेर तक के अपना में गनि लैत छी, लेकिन जखन भाषा के बात हेतैक त ओ सिर्फ मधुबनी के पंचकोसी या मधुबनी झंझारपुर तक सिमटि कय रहि जाईछ।
हमरा याद अछि जे कोना सहरसा या पूर्णिया के लोकके भाषा के मधुबनी के इलाका में एकटा अलग दृष्टि स देखल जाई छैक। इलाकाई भिन्नता कोनो भाषा में स्वभाविक छैक लेकिन यदि ओ अहंकारवोध सं ग्रस्त भ जाई त ओहि भाषा के भगवाने मालिक। फलस्वरुप जखन भाषाई आधार पर राज्यके मांग उठलैक त मिथिलांचलक विराट जनसमुदाय ओहि स अपना के नहि जोड़ि सकल आ ओ आन्दोलन लाख संभावना के बावजूद नहि उठि सकल। रहल सहल कसरि राज्यसरकार क मैथिली विरोधी रवैया पूरा कय देलक। मैथिली के बीपीएससी स हटा देल गैलैक, आ मैथिली अकादमी के निर्जीवप्राय कय देल गेलैक। लेकिन एहि के लेल सत्ता के दोष कियेक देबै, जखन जनता के दिस सं कोनो प्रवल प्रतिरोध नहि छलैक त सत्ता त अपन खेल करबे करत।
ओना त ई कहिनाई मुनासिब नहि जे मैथिली में आम जनता के लेल या प्रगतिशील चेतना के स्वर नहि मुखरित भेलैक लेकिन ओ ओहि तरीका सं व्यापक नहि भ सकलै जेना आन भाषा में भेलैक। मैथिली के रचना में ओ मुख्यधारा नहि भ सकलै। दोसरबात ई जे कहियो मिथिला में कोनो समाजसुधार के आंदोलन नहि भेलैक जेना बंगाल वा महाराष्ट्र में देखल गेलैक। तखन ई कोना भ सकैछ जे सिर्फ भाषा के त विकास भय जाय लेकिन समाज के दोसर क्षेत्र में ओहिना जड़ता पसरल रहैक। मिथिला के इतिहास के देखियौक त एतय येह भेलैक। दोसर बात ई जे मिथिला या मैथिली के लेल जे संस्था सब बनल ओकर कामकाज के समीक्षा सेहो परम आवश्यक। मैथिली के विकास के लेल दर्जनों संस्था बनल जाहि में चेतना समिति के नाम अग्रगण्य अछि। लेकिन ओ चेतना समिति की कय रहल अछि आ जनता सं कतेक जुड़ल अछि एकर विशद विवेचना हुअक चाही। सालाना जलसा आ सेमिनार के अलावा एकर मैथिली भाषा के लेल की योगदान छैक तकर विशद समीक्षा हुअके चाही। मैथिली के बजनिहार भारते में नहि नेपालों में छथि, लेकिन दूनू दिसके भाषाभाषी के जोड़य के कोनो ठोस उपाय एखन तक दृष्टिगोचर नहि।
एखन जहिया सं मैथिली के संविधान में मान्यता भेटलैक अछि तहिया सं साहित्य अकादमी के किछु बेसी गतिविधि देखय में आबि रहल अछि। लेकिन मैथिली के जखन तक आम जनता आ ओकर सरोकार सं नहि जोड़ल जायत एकर आन्दोलन धार नहि पकड़ि सकैत अछि। एकर सबसं पैघ जिम्मेवारी ओहि बुद्धिजीवी लोकनि पर छन्हि जे मैथिली के पुरोधा कहबै छथि। हुनका सं ई उम्मीद त जरुर कयल जा सकैछ जे ओ एकर ठोस, सर्वग्राही आ समीचीन समाधान सामने लाबथु आ ओहि पर समग्र रुपे चर्चा हो।


text:
कला आ संगीत शिक्षा
हृदय नारायण झा, आकाशवाणीक बी हाइग्रेड कलाकार। परम्परागत योगक शिक्षा प्राप्त।
मिथिलाक लुप्तप्राय गीत
विवाह संस्कारक लुप्तप्राय गीत
मिथिला मे अत्यंत व्यापक रहल अछि विवाह संस्कार गीतक परंपरा । विवाहपूर्वहि सॅ गीतक रीत अछि मिथिलाक लोक जीवन मे । विवाह योग्य कन्याक हेतु जखन सुयोग्य वर खोजऽ लेल पिता आ अन्य संबंधी लोकनि जाइत छथि तखन जे गीत गाओल जाइत अछि से सम्मर ,कुमार ,लगन आदि गीतक नाम सॅ जानल जाइत अछि । एहने एकटा सम्मर के बानगी अछि जकर विषय सीता स्वयंवर सॅ संबंधित अछि । मिथिलाक बेटी रूप मे सर्वमान्य सीताक विवाहक ओ सम्मर एखनहुॅ बीज रूप मे ,लोककण्ठ मे
सुरक्षित किन्तु लुप्तप्राय अछि । से गीत अछि -
जानकि अंगना बहारल धनुखा उठाओल हे । आहे पड़ल पिता मुख दृष्टि पिता प्रण ठानल हे ।।
राजा राज ने भावय भाखथि रानी हे । आहे बेटी बियाहन जोग सुजोग वर खोजह हे ।।
जे इहो धनुखा कॅे तोड़त देव लोक साक्षी हे। आहे राजा हो आ कि रंक ताहि देव जानकि हे ।।
देश हि विदेश केर भूप स्वयंवर आयल हे । आहे धनुखा तोड़ल सीरी राम मंगल धुनि बाजल हे ।।
विवाह सुनिश्चित भेला पर आंगन मे लगनक गीत गेबाक परंपरा रहल अछि । विवाह सॅ पूर्व कन्या क जे कोनो विध बेवहार होइत अछि ताहि मे लगनक गीत स्त्रीगण लोकनि द्वारा समूह मे गाओल जाइत अछि । एहन पारंपरिक गीतक पद आ धुन आबक विवाह संस्कार मे लुप्तप्राय अछि । लोककण्ठ सॅ प्राप्त एहने एकटा गीत अछि -
राजा जनक जी कठिन प्रण ठानल आहो राम रामा । दुअरहि राखल धनुखिया हो राम रामा ।।
जे इहो धनुखा केॅ तोड़ि नराओत आहो राम रामा । सीता केॅ व्याहि लय जाएत आहो राम रामा ।।
देश हि विदेश केर भूप सब आएल आहो राम रामा । धनुखा केॅ छुबि छुबि जाय आहो राम रामा ।।
लंकाधिपति राजा रावण आएल आहो राम रामा । ओ हो रे घुमल आधि बटिया हो राम रामा ।।
मुनि जी के संग दुई बालक आएल आहो राम रामा । धनुखा तोड़ल सीरी राम आहो राम रामा।।
विवाहक संबंध निश्चित कऽ बाबा अबै छथि आ विवाहक दहेज आ अन्य अनुष्ठान सभक चिन्ता मे सोचैत आॅखि मूनि बिछान पर पड़ि रहै छथि । आंगन मे सभक मोन मे विवाह सुनिश्चित हेबाक आनन्द आ उत्साह अछि । इ देखि बेटी केॅ जिज्ञासा होइ छै ओ बाबा सॅ हुनक एहि भावक कारण पुछैत अछि । एहि भावक एकटा ‘ कुमार ‘गीत अछि जाहि मे बाबा आ बेटी विवाहक संबंध मे परस्पर जिज्ञासाक समाधान अछि। पारंपरिक कुमार गीतक से पद आ धुन लुप्तप्राय अछि । ओहने एकटा गीत अछि -
बेटी- नदिया के तीरे तीरे बाजन बाजल किए बाबा सूतह निचिन्त हे ।
बाबा- किछु बाबा सूतल किछु बाबा जागल किछु रे बियाहक सोच हे ।।
के हे सम्हारत एते बरियात , के हे करत कन्यादान हे ।
बेटी -भइया सम्हारत एते बरियात , बाबा करता कन्यादान हे ।।
कथिए बिना बाबा खीरीयो ने होअए ,कथी बिनु होम ने होय हे ।
कथिए बिना इहो सइरा अन्हार भेल , कथी बिनु होमा ने होए हे ।।
बाबा-दूध बिना बेटी खिरीयो ने होअए , घीउ बिनु होम ने होय हे ।
बेटा बिना इहो सइरा अन्हार भेल , धिया बिनु धर्म ने होय हे।।
मिथिलाक विवाह संस्कार मे परिछन गीतक बहुतो पारंपरिक गीत आ धुन लुप्तप्राय अछि। ओहेन किछु
धुनक परिछन गीतक उदाहरण एहि रूपेॅ देखल जा सकइछ । बेटी के लछमी आ जमाय के विष्णु रूप मे व्यक्त करैत पारंपरिक परिछन अछि -
सखी हे लछमी के दुलहा लगइ छनि कोना ? जेना विष्णु उतरि अएला अंगना ।।
सखी हे दुलहा के चानन लगइ छनि कोना ? जेना बिजुरि तरंग छिटकु नभ ना ।।
सखी हे दुलहा के केस लगइ छनि कोना ? जेना साओनक श्याम घटा घन ना ।।
सखी हे दुलहा के हाथ सोभय कंगना । जेना हरि केर हाथ सुदर्शन ना ।।
सखी हे नहूॅ नहॅू दुलहा चलइ छथि कोना । जेना सिंह चलय निरभय वन ना ।।
परिछनक बिध जखन आरंभ होइत अछि तॅ सबसॅ पहिल बिछ होइछ धुरछक अर्थात् दुलहाक स्वागतगीत । एहि मे एक सोहागिन स्त्री माथ पर कलश लऽ कऽ दुलहाक समक्ष ठाढ होइत अछि आ परिछनक डाला सजओने विधकरीक सॅग स्त्रीगण लोकनिक समूह धुरछक के गीत गबइत अछि । ओहि गीत मे दुलहा सॅ जलपूर्ण घट मे द्रव्य अर्पित करबाक संकेत होइत अछि । एहन एक गीत अछि -
सुन्दरि नवेली ठाढ़ि धुरछक गाबथि हे सोहाओन लागे ।
सोना के कलसिया नेने माथ हे सोहाओन लागे ।।
आनन्द बधावा बाजे नृप जनवासा हे सोहाओन लागे ।
दशरथ बिराजथि सुत के साथ हे सोहावन लागे।।
सुनल अवधपति दुलहा के स्वागत सोहाओन लागे ।
कलशा मे देल मानिक सात हे सोहाओन लागे ।।
तखन वशिष्ठ मुनि देल अनुशासन हे सोहाओन लागे ।
करू जाय सिया के सनाथ हे सोहाओन लागे ।।
धुरछक के बाद जे परिछनक बिध होइत अछि ताहि मे अरवा चाउरक पीसल चानन ,सिन्दुर , काजर , ठऽक ,बऽक , बेसन , भालरि ,राई ,लवण आदि विविध उपचार सॅ सजाओल डाला होइत अछि बिध बेबहारक रीत परिछन गीत में व्यक्त होइत अछि । एहने एक परिछन अछि -
सखिया परीछू दुलहा हरषि अपार हे । जेहने सलोनी धीया तेहने कुमार हे ।।
चानन सजाउ सखि ऊॅचे रे लिलार हे । काजर लगाउ सखी नयना किनार हे ।।
निहुछू लवण राई टोनमा जे टार हे । बिहुॅसब चोराबे चित दिअ पान डार हे ।।
लखिये हरैये सुधि बुधियो हमार हे । कनक परीछू खोलि अन्तर दुआर हे ।।
एहन गीत गबइत दुलहा केॅ परीछि क आॅगन विवाहक वेदीक समीप ल जेबाक परंपरा अछि । दुआर सॅ आॅगन में प्रवेश भेला पर दुलहाक आॅगन मे स्वागत होइत अछि शुभकामनाक परिछन गीत सॅ । एहि भावक शुभकामना सॅ भरल परिछन गाबि गाइनि लोकनि दुलहा दुलहिन लेल शुभ शुभ कामना गीत मे व्यक्त करैत छथि । एहन एक गीत अछि -
परीछि लिअ वर केॅ शुभे हो शुभे दूभि अक्षत निछारू शुभे हो शुभे ।।
दधि केसर सम्हारू शुभे हो शुभे लगाउ निल दिठौना शुभे हो शुभे ।।
लागे जइ सॅ नइ टोना शुभे हो शुभे नीहछू लौन राई शुभे हो शुभे ।।
नैन करू आॅजनाइ शुभे हो शुभे फूल माला सजाउ शुभे हो शुभे ।।े
पान बीड़ा पवाउ शुभे हो शुभे घ्राण बासू अतर दय शुभे हो शुभे ।।
गाल सेदू शिला दय शुभे हो शुभे मूज लए मूजिआऊ शुभे हो शुभे ।।
रही लऽ रहियाऊ शुभे हो शुभे धन्य सीता सहेली शुभे हो शुभे ।।
ब्रह्म पाओल घरहि मे शुभे हो शुभे राखु हिय कोबरहि मे शुभे हो शुभे ।।
आब आगॉ लऽ चलियनु शुभे हो शुभे बिध आगॉ करबियनु शुभे हो शुभे ।।
मिथिला मे पर्वतराज हिमालय केॅ राजा , गौरी आ भगवान शिव केॅ जमाय रूप मानि कऽ बेटीक विवाह मे शिव विवाहक परिछन गीतक परंपरा समृ( रहल अछि । शिव विवाहक एक परिछन अछि -
शुभ दिन लगन बियाहन गौरी बनि ठनि दुलहा अएला हे ।
कंठ गरल नर उर सिर माला कंठ नाग लपटएला हे ।। शुभ दिन लगन .....
भाल तिलक शशिपाल लगैला जटा मे गंग बहएला हे ।
बूढ़ बड़द असवार सदासिब डमरू डिमिक बजएला हे ।। शुभ दिन लगन .....
भूत परेत डाकिन साकिन संग जोगिन नाच नचएला हे ।
अन्हरा लुलहा बहिरा लंगरा अगनित भेस सोभएला हे ।। शुभ दिन लगन ......
स्वान सुगर सिर जाल मुखर तन संग बरियतिया लएला हे ।
नगरक लोक सब सुनि सुनि बाजनि कोठा चढ़ि कऽदेखएला हे ।। शुभ दिन लगन .....
बजर परौ बरियात भयंकर सब कोई देखि पड़ैला हे ।
साहस करि सब सखियन संग भए परिछन मैना कएला हे ।। शुभ दिन लगन .....
नाग छोड़ति फुफुकार डेरएला खसति पड़ति घर अएला हे ।
सब बरियतिया हुलसति छतिया सब जन बासा गएला हे ।। शुभ दिन लगन.....
कन्यादानक वैदिक कर्मकाण्डीय विधिक बीच कन्यादानक गीतक परंपरा सेहो नवतुरिया पीढ़ीक बीच लुप्तप्राय अछि । एहन गीत मे शिव पार्वतीक विवाहक कन्यादान गीत गेबाक परंपरा अछि । एहन एक गीत अछि -
देखियनु देखियनु हे बहिना
जनक सुनयना मणिमंडप पर सुता दान दए ना ।।
जनु मएना हिमगिरि पुनि अएला पुण्य सुकृत अयना ।
देखु दुलह दुलहिन के जोड़ी चारू रती मएना ।।
पुलकित तन हुलसैछ मगन मन फूटनि नहि बएना ।
कर पर करतै पर फल अक्षत शंख सुसोहय ना ।।
सदानंद मृदु मंत्र पढ़ावथि करथि लोक विधि ना ।
सियाराम वात्सल्य भाव रस हिय मे उमड़य ना ।।
देखियनु देखियनु हे बहिना ।।
सीता राम विवाहक जे कन्यादान गीत अछि ताहि मे बेटीक वियोगक करूणा भाव व्यक्त अछि । बेटीक प्रति माएक भाव एहन गीत मे व्यक्त होइत अछि । मुदा आबक विवाह मे ई गीत सभ लुप्तप्राय अछि । कन्यादानक एहन एक गीत अछि -
जॅघिया चढ़ाए बाबा बैसला मण्डप पर बाबा करू ने धीया दान हे ।
वर कर कंजतर ललीकर ऊपर ताही मे सोहत फल पान हे ।।
गुरू वशिष्ठ जी मंत्र उचारथि मंत्र पढ़थि सीरी राम हे ।
सब सखियन मिलि मंगल गाबथि फुलबरिसत वहु वार हे ।।
सिसकि सिसकि कानथि मातु हे सुनैना आब बेटी भेल वीरान हे ।
जाहि बेटी लेल हम नटुआ नचओलहुॅ सेहो बेटी भेल मोर वीरान हे ।।
चुपे रहू चुपे रहू मातु हे सुनयना ई थिक जग बेवहार हे ।।
बरियातीक भोजनक समय मे प्रचलित ‘जेवनार ‘ गीत सेहो लुप्तप्राय अछि । परंपरा सॅ ई प्रचलन रहल जे जखन बरियाती भोजन जेमय बैसथि तॅ हुनक स्वागत जेवनार गीत सॅ कएल जाए । एहि गीत मे हास्य विनोदक शब्द ,स्वर आ प्रस्तुति सॅ परिपूर्ण बरियातक भोजन सेहो देखऽ जोग होइत छल । आब ओहन पद सभक गायन लुप्तप्राय अछि । ओहने एकटा ‘जेवनार‘ गीत अछि -
भोर भए मिथिलापति मंदिर समधी जेमन आयो जी ।।
खोआ के गिलाबा बना के बरफी के इटावा जोरायो जी ।
इमरती जिलेबी के जॅगला लगायो गुलजामुन के खंभा लगायो जी ।। भोर भए....
पापड़ के सखी छवनी छवायो निमकी के फाटक बनायो जी ।
दही चीनी के चूना पोतायो रचि रचि महल बनायो जी ।। भोर भए ......
पूड़ी कचैड़ी बिछौना बिछायो मलपूआ के चनमा टॅगायो जी ।
लड्डू के लटकन लटकायो खाजा के झाड़ लगायो जी ।। भोर भए ....
मंदिर मे बइसल समधी जन बाजे आनन्द बधाबा जी ।
छप्पन भोग बत्तीसो बेअंजन भरि भरि सोने के थारी जी ।।
भोर भए मिथिलापति मंदिर समधी जेमन आयो जी ।।
दुलहा मे धैर्य ,विनम्रता आ सहिष्णुताक भाव जगाबऽ लेल ‘डहकन ‘गीतक परंपरा रहल अछि । मान्यता अछि जे मिथिला मे भगवान श्रीराम सेहो विवाह मे मैथिलानीक गारि सुनि कऽ प्रसन्न भेल छलाह तेॅ ई परंपरा निर्बाध प्रचलित रहल । श्री राम लला केॅ जे गारि डहकन मे सूनऽ पड़लनि तकर पद अछि -
राम लला सन सुन्दर वर केॅ जुनि पढ़ियनु कियो गारि हे ।।
केवल हास विनोदक पुछियनु उचित कथा दुई चारि हे ।। राम लला ....
प्रथम कथा ई पुछियनु सजनी गे कहता कनेक विचारि हे ।
गोरे दशरथ गोरे कोशिल्या राम भरत किए कारी हे । । राम लला ....
सुनु सखी एक अनुपम घटना अचरज लागत भारी हे ।
खीर खाय बेटा जनमओलनि अवधपुरी के नारी हे ।। राम लला ....
अकथ कथा की बाजू सजनी हे रघुकुल के गति न्यारी हे ।
साठि हजार पु़त्र जनमओलनि सगरक नारि छिनारी हे ।। राम लला .....
मिथिला मे दुलहा सॅ हॅसी मजाकक परंपरा सेहो डहकन गीत मे अछि । दुलहाक समक्ष विवाहक विविध विध बेवहार सम्पन्न कराबऽ लेल उपस्थित गाइनि लोकनि डहकन गाबि कऽ दुलहा सॅ मजाक करैत छथि आ सब लोक हठाका लगाकऽ एकर आनंद लैत अछि । एहने एक गीत मे दुलहा के संबोधित गाइनि लोकनिक भाव अछि -
दुलहा गारि ने हम दइ छी बेवहार करइ छी । हम्मर बाबा छथि कुमार अहॉ के दाई मॉगइ छी ।।
दुलहा गारि ने हम दइ छी एकटा बात कहइ छी । हम्मर बाबू छथि कुमार अहॉ के माई मॉॅगै छी ।।
दुलहा गारि ने हम दइ छी एक विचार पूछै छी । हम्मर भइया छथि कुमार अहॉ के बहिन मॉगै छी ।।
विवाहक पश्चात् दुलहा दुलहिनक शयन कक्ष कोहबर मे चारि दिन तक रहबाक जे परंपरा अछि तकर पोषण करैत अछि कोहबर गीत । एहि तरहक गीत मेे कोहबरक बिलक्षण वर्णन होइत अछि जे दुलहा दुलहिन मे परस्पर प्रेम भाव केॅ बढ़ाबऽ बला भाव जगबइत अछि । सीता रामक कोहबर गीत मिथिलाक विवाह संस्कार गीत मे विशेष प्रसि( रहल अछि । मुदा आब ई गीत आ धुन लुप्तप्राय अछि । एहने एक गीत अछि -
कंचन महल मणिन के दियरा कंचन लागल केबाड़ रे बने बॉस के कोहबर ।।
गज दन्त सेज आ फूलक बिछौना । रतन के बनल श्रृंगार रे बने बॉस के कोहबर ।।
ताहि पर सूतथि रघुवर दुलहा । सीता दुलहिन संग बाम रे बने बॉस के कोहबर ।।
यों मुख फेरि सोवे रघुवर दुलहा । दुलहिन सोवे करि मान रे बने बॉस के कोहबर ।।
दुलहा दुलहिन अंग परसि परस्पर । हरषि नयन जल छाय रे बने बॉस के कोहबर ।।
मिथिला मे विवाह संस्कारक अभिन्न अंग अछि मधुश्रावणी । एहि पर्व मे नवविवाहिता तेरह दिनक व्रत अनुष्ठान एकभुक्त पूर्वक करैत छथि । नित्य दिन अपराह्ण मे फूल लोढ़ि कऽआनबाब परंपरा अछि । एहि परंपरा मे गाम भरिक नवविवाहिताक टोली फूल लोढ़बाक गीत गावि मनोरंजनपूर्वक व्रत निष्ठाक पालन करैत अछि । नाग नागिनक पूजा कएल जाइत अछि ताहि बीच बिसहाराक गीत गाओल जाइत अछि । ई दूनू तरहक गीत आब लुप्तप्राय अछि । फूल लोढ़ऽ सॅ संबंधित गीत अछि -
दुई चारि सखी सब सामर गोरिया कुसुम लोढै़ लेै चललि मालिन फुलवरिया कुसुम लोढ़ै लए
चलली मालिन फुलबरिया ।।
मॉग मे सिन्दुर सोभे माथे पे टिकुलिया पोरिया पोरिया ना सोभे अॅउठी मुनरिया पोरिया पोरिया ना ।
हाथ मे लेल सखी फूल के चॅगेरिया से रहिया चलइ ना ताके तिरछी नजरिया रहिया चलै ना ।।
फूल लोढ़ऽ के गौरीगीत विशेष प्रचलित रहल अछि । इ गीत परंपरा सॅ आबि रहल अछि आ वर्तमानहु मे प्रचलित अछि मुदा नवतुरिया पीढ़ीक बीच लुप्तप्राय अछि । एहन एक गीत अछि -
गौरी फूल लोढ़ऽ गेली फुलबरिया संग मे सहेलिया ना ।।
केओ सखी आगॉ आगॉ चलली केओ सखी पाछॉ पाछॉ चलली ।
केओ सखी बीचे बीचे गेली फुलबरिया संग मे सहेलिया ना ।।
राधा आगॉ आगॉ चलली सीता पाछॉ पाछॉ चलली ।
गउरी बीचे बीचे चलली फुलबरिया ।। संग मे...
केओ सखी डाली भरि लोढ़लनि केओ फुलडाली भरि लोढ़लनि
केओ सखी लोढ़ि लेलनि भरि फूल डलिया ।। संग मे.....
राधा डाली भरि लोढ़लनि सीता फुलडाली भरि लोढ़लनि
गउरी लोढ़ि लेलनि भरि फूल डलिया ।।संग में.....
केओ सखी कृष्ण वर मॉगलनि केओ सखी राम वर मॉगलनि
केओ सखी मॉगि लेलनि तपसी भिखरिया ।। संग मे.....
राधा कृष्ण वर मॉगलनि सीता राम वर मॉगलनि
गउरी मॉगि लेलनि तपसी भिखरिया संग में सहेलिया ना ।।
मधुश्रावणी पूजा मे पवनइतिन जखन नाग नागिनक पूजा करइ छथि तखन हुनक सुहागक शुभकामना व्यक्त करइत बिषहारा गीत गेबाक परंपरा अछि ।
विषहारा गीत
कथी के घइला बिषहरि कथीके गेरूलि राम कथी केर डोरी सॅ भरब निरमल जल ।।
सोना के घइला विषहरि रूपा के गेरूलि राम रेशमक डोरी सॅ भरब निरमल जल ।।
घइला भरि भरि बिषहरि असरा पुराएब राम एहि पर नाग बाबूू करथि असनान ।।
ओहि पार बिषहरि माइ रोदन पसार राम छोरू छोरू आहे नाग आॅचर हमार ।।
राम रोबइत होयतीह सेवक हमार ।।
लबे लब नबेरिया भइया लबे बॉस खेब राम कोने भइया खेबनहार किये होयती पर ।।
लबे लब नबेरिया भइया लबे बॉस खेब हे भैरव भइयार खेबनहार बिसहरि होयती पार।।
जहिना जुड़ाएलि सुहबे तहिना जुड़ाउ राम तोरो कन्त जीबउ गेे सुहबे लाख बरिस ।।
लुप्तप्राय अछि विवाह संस्कारक समदाउन । समदाउनक गायन बेटीक द्विरागमनक अवसर पर स्त्रीगण लोकनिक समवेत स्वर मे होइत अछि । नवतुरिया पीढ़ीक बीच करूणा प्रधान उदासी ओ समदाउन गीतक पद आ भास प्रायः लुप्तप्राय अछि । दू विभिन्न भासक गीत उल्लेखनीय अछि -
गोर लागूूॅ पैयॉ परूॅ सुरूज गोसइयॉ बेटी केे जनम जुनि देब ।।
बेटी के जनम जुनि देब हे विधाता निरधन कोखि जन्म जुनि देब ।।
निरधन कोखि जन्म जॅओ देब हे विधाता रूप अनूप जुनि देब ।।
रूप अनूप जॅओ देब हे विधाता पुरूख मुरूख जुनि देब ।।
कहरिया भासक एक समदाउन मे सीताक नहिरा सॅ बिछोहक करूणा भाव व्यक्त अछि -
सुभग पवित्र भूमि मिथिला नगरिया । हमरा केॅ कहॉ नेने जाइ छेॅ रे कहरिया ।
बेला ओ चमेली चम्पा मालती कुसुम गाछ । आब कहॉ देखबई हाय रे कहरिया।।
सुन्दर सुन्दर वन सुन्दर सुन्दर घन सुन्दर सुन्दर सब बाट रे कहरिया ।
केरा ओ कदम्ब आम पीपर पलास गाछ । आब कहॉ देखबइ हाय रे कहरिया ।।
किनकर नयना सॅ गंगा नीर बहि गेल किनकर हृदय कठोर रे कहरिया ।
माएक नयना सॅ गंगा नीर बहि गेल बाबू के हृदय कठोर रे कहरिया ।।
केहि मोरा सॉठल पउती पेटरिया । केहि मोरा देल धेनु गाय रे कहरिया ।
माए मोरा सॉठल पउती पेटरिया । बाबू मोरा देल धेनु गाय रे कहरिया ।।
बाबा के मुॅह हम देखबइ कोना आब काकी कोना बिसरब हाय रे कहरिया ।
भाइ भतीजा आओर सखिया सलेहर आब कहॉ देखबई हाय रे कहरिया ।।
आगॉ आगॉ रामचन्द्र पाछॉ भाइ लछुमन पहुॅचि गेल झटपट अवध नगरिया।
महल मे कोसिला रानी आरती उतारए लगली अयोध्या बाजए बधाई रे कहरिया।।
मिथिला के व्यावहारिक लोकगीत मे परस्पर सहयोग एवं श्रम प्रधान गीत ‘लगनी ‘;जॅतसार द्ध गृहस्थीक
अभिन्न अंग रहल अछि । ई गीत जॉत चलबइत दू स्त्रीक स्वर मे गायनक परंपरा रहल अछि । लगनी गीत भक्तिभाव ,करूणा आ व्यवहार प्रधान हेबाक कारणेॅ परस्पर संबंध के समृ( बनेबा मे सहायक अछि । मशीनीकरणक युग मे जॉतक चलन प्रायः बन्द भऽ गेल ,मुदा दूर देहात मे एखनहुॅ कतहुॅ कतहुॅ लोक कण्ठ मे सुरक्षित अछि लगनीक गीत आ एकर भास । राधाकृष्ण भक्ति पर आधारित किछु लगनी गीत साहेबदास पदावली सॅ संकलित कए प्रस्तुत अछि ।
;1द्ध
बसहुॅ वृन्दावन मोर जीवन धन
आ रे कान्हा सुनि सुनि छतिया मोरा सालय रे की ।।
जौं तोहें जएबह हरि जियबइ ने एको घड़ी ।
आ रे कान्हा हमर सपथ तोहि माधव रे की ।।
जाहु जुनि मधुबन तेजि कहुॅ मोहन ।
आ रे कान्हा हमर सपथ तोहि माधव रे की ।।
कंस के जान हॅति दइए अधम गति ।
आ हे राधा साहेब आओत कृष्ण माधव रे की ।।
;2द्ध काहि कहब दुःख वचन ने आबए मुख ।
आ रे उधो धइरज धएलो नहि जाइछ रे की ।।
किए तेजि हरि गेल कुबुजी अधीन भेल ।
आ रे उधो केओ ने कहए एहि गोकुल रे की ।।
शरण धएल जन्हि दुःख न पाओल तनि ।
आ रे उधो सत्य निगम गुण गाओल रे की ।।
कत गुण गएबउ कत नित हम रोएबउ ।
आ रे उधो कओन साहेब हरि आनब रे की ।।
;3
कत दूर मधुपुर जतए बसए माधव । आ रे सजनी वन वन माधव मुरली टेरए रे की ।।
अनबो मे चनन काठी लिखबो मे भाति भाति । आ रे सजनी दुख सुख लिखियो बनाइए रे की ।।
एक अंधियारी राति हरि बिन फाटय छाती । आ रे सजनी कोइली शबदे हिया मोरा सालय रे की ।।
साहेब गुनि गुनि बैसलहुॅ सिर धुनि । आ रे सजनी जगत जीवन नियरायल रे की ।।
मिथिला मे प्रचलित )तुप्रधान गीत मे मलार गीत आ धुन सेहो लुप्तप्राय अछि । मिथिला मे मलार गीतक परंपरा समृ( रहल अछि । वर्तमान मे मलारक ओ गीत आ धुन लुप्तप्राय अछि । मलार गीतक किछु पद साहेबदास पदावली सॅ संकलित प्रस्तुत अछि ।
;1द्ध
अली रे प्रीतम बड़ निरमोहिया ।।
आतुर वचन हमर नहि मानए । परम विषम भेल रतिया ।।
कॉपत देह घाम घमि आवत । ससरि खसत नव सरिया ।।
आवत वचन थिर नहि आनन । बहत नीर दुहू अॅखिया ।।
रमानन्द भामिनि रहूॅ थिर भए । सुख बीच कहू दुःख बतिया ।।
;2द्ध
हे उधो लिखब कओने विधि पाती ।।
अंचल पत्र नयन जल काजर । नख लिखि नहि थिर छाती ।।
चन्द्र किरण बध करत एतय पिय । ओतय रहहु दिन राति ।।
रेशम वसन कनक तन भूषण तेसर पवन जिबघाती ।।
कहथि रमानन्द सुनु विरहिनि तोहे । आओत श्याम विरहाती ।।
हे उधो लिखब कओने विधि पाती ।।
;3द्ध
हे उधो बड़ रे चतुर घटबरबा ।।
दूर सॅ बजओलनि नाव चढ़ओलनि । खेबि लए गेल मॅझधरबा ।।
नाव हिलओलनि मोहि डेरओलनि । कएलनि अजब खियलबा ।।
आॅचर धएलनि मोहि झिकझोरलनि । तोड़लनि गजमोति हरबा।।
सुकविदास कह तुम्हरे दरस को । जुग जुग जीबए घटबरबा ।।
प्रेम ,श्रृंगार आ रति भावक अभिव्यक्ति सॅ परिपूर्ण बटगमनी गीतक परंपरा सेहो लुप्त प्राय अछि । ओना एखनहु मांगलिक अनुष्ठान मे जखन स्त्री गण लोकनिक समूह ग्राम देवता डिहबार,ब्रह्मस्थान , माटिमंगल , आम महु बियाह आदि विधि लेल ढोल पिपही बाजा के संग निकलैत छथि तॅ बाट मे बटगमनी गीत गबइ छथि । मुदा नब पीढ़ीक मैथिल ललनाक बीच ओहि उमंग उत्साह आ प्रगल्भताक अभाव तॅॅॅ अछिए ,ओहन गीतक प्रति उदासीनताक कारणेॅ ओ बटगमनी गीत सभ लुप्त प्राय अछि । ओहने किछु संग्रहित बटगमनी प्रस्तुत अछि ।
स्नेहन , चुम्बन , आलिंगन ,राग आ अनुराग युक्त संभोगक वर्णन नायिकाक उक्ति मे प्रस्तुत बटगमनी अछि -
कॉच कली पहु तोड़थि सजनी गे , लए कोरा बैसाए सजनी गे ।।
अधर सुधा सम पीबथि सजनी गे , यौवन देखि लोभाय सजगी गे ।।
लए भुजपाश बान्हि दुनू सजनी गे, जखन करथि बरजोरि सजनी गे ।।
तखनुक गति की कहिए सजनी गे, पहु भेल कठिन कठोर सजनी गे ।।
नहि नहि जौं हम भाखब सजनी गे , तौ राखिए मन रोख सजनी गे ।।
पति जखन बहुतो दिन पत्नी केॅ विरह मे व्याकुल केलाक बाद अबैत अछि तॅ पति सॅ मिलनक उत्साह
केहन भऽसकैत अछि ? बहुत दिनक बाद परदेश सॅ आएल पति सॅ मिलन हेतु की की तैयारी आ साज श्रृंगार करबाक उत्कंठा होइत अछि , तकर वर्णन करैत बटगमनी अछि -
कतेक दिवस पर प्रीतम सजनी गे आएल छथि पहु मोर सजनी गे ।।
मन दए नेह लगाएब सजनी गे , रचि रचि अंक लगाएब सजनी गे ।।
पहु थिक चतुर सयानहि सजनी गे , हम धनि अंक लगाएब सजनी गे ।।
ई दिन जौं हम काटब सजनी गे , तखन करब बर गान सजनी गे ।।
गाबि सुनेबनि हुनकहुॅ सजनी गे , पहु करता बड़ मान सजनी गे ।।


text:
अररिया जिला मे कुर्सा कांटा थाना के बतराहा गाम मे एसएसबी ( सशस्त्र सीमा बल ) के जवान एकदम सं राक्षस जकां बनि गेल. एहिठाम कथित रूप सं वासना के आगि मे पगलाएल जवान के गोलीबारी सं चारि लोक मारल गेलाह आओर करीब 17 लोक घायल भ गेलाह.
बताएल जा रहल अछि जे बतराहा कैंप के किछ एसएसबी जवान रविवार के राति मे नशा मे धूत भ महिला सभ सं छेड़खानी करय लागल. दूटा जवान गाम के एकटा घर मे जा घुसि महिला सं बदसलूकी करय लागल.
किछ लोक के कहनाय छनि जे 24वीं बटालियन के दूटा जवान एकटा महिला संग बलात्कार करय के कोशिश करलक. जखन लोक के एहि बात के पता चललन्हि त ओ एकर विरोध करि दूनु जवान के पकड़ि लेलखिन्ह. एहि के बाद मामला बढ़ि गेल.
अपन जवान के छोड़ाबय आओर लोक के विरोध सं बाचय लेल एसएसबी जवान गोली चला देलक. जेहि मे चारि लोक मारल गेलाह आओर 17टा घायल भ गेलाह. खबर अछि जे एसएसबी के दूटा जवान सेहो घायल अछि.
जवान सीमा पर तैनात अपन आओर संगी सभ के बुला लेलखिन्ह जे कहर बनि क लोक के ऊपर टूटि पड़ल. गोलीबारी मे एकहिं परिवार के तीनटा लोक मारल गेलाह. जवान के सामने जे आएल-जेना आएल ...ओकरा मारि-पीट क अधमज्जर करि देल गेल.
घायल के पास के अस्पताल मे भर्ती कराएल गेल अछि. घटना के लsक लोक मे भारी गुस्सा अछि. लोक के भीतर आगि सुलगि रहल अछि जे किछिओ रूप धरि सकैत अछि.
लोक के एहि ठंड मे एहन मारि पड़ल छनि जे ओ जिनगी भरि भूल नहि सकय छथिन्ह. गुस्साएल लोक एहि के बाद एकटा कैंप मे आगि सेहो लगा देलखिन्ह आओर किछ जवान के बंधक बना लेलखिन्ह जिनका बाद मे पूर्णिया के डीआईजी के मनएला के बाद छोड़ल गेल.
घटना के जानकारी मिलला के बाद मुख्यमंत्री नीतीश कुमार जांच के आदेश द देलखिन्ह आओर मारल गेल लोक के परिवार के एक-एक लाख रुपया मुआवजा देबय के घोषणा करलखिन्ह. राज्य सरकार आब एहि मुद्दा के केंद्र सरकार के आगां उठाएत.
एसएसबी के अधिकारी के कहबाक अछि जे ई इलाका नेपाल बॉर्डर वाला अछि आओर जवान सभ किछ स्मगलर के तलाशी अभियान मे जुटल छलाह कि किछ शरारती तत्व एकरा ई रूप द देलक. जेहि के बाद जवान के गोली चलाबय लेल मजबूर होए पड़ल.
मुदा एसएसबी के गुंडागर्दी के ई पहिल घटना नहि अछि. एहि सं पहिनहु छेड़छाड़ के कइटा घटना भेल अछि. लोक सभ जवान सं तंग आबि गेल छथिन्ह आओर ओ चाहय छथिन्ह जे केहुना ई कैंप एहि ठाम सं हटय.
हाल एहन अछि जे महिला सभ सुरक्षा के लेल तैनात एहि जवान के कैंप के आसपास सं गुजरय सं डरय छथीह. आब अहां सोचि सकय छी जे स्थानीय लोक मे जवान के प्रति कि सोच छनि.
कैंप खुलला के बाद सं इलाका मे मांस...माछ... सब्जी...तरकारी सभ किछ के दाम त बढ़िए गेल अछि. लोक के भीतर डर सेहो बढ़ि गेल अछि जखन कि लोक मे सुरक्षा के भावना जगबाक चाही छल... भ रहल अछि उल्टा.
आखिर जवानों त आदमीए अछि. घर परिवार सं दूर रहला... छुट्टी नहि मिलला सं तनाव मे रहय छथिन्ह.मुदा एकर मतलब त ई नहि न जे एकदम सं पगला जाए. पिछला साल एहने हाल मधुबनी जिला के राजनगर मे भेल छल.
जतय एसएसबी के जवान सभ के गुंडागर्दी सं कइटा लोक पीटाएल छलाह. जवान सभ पूरा राजनगर मे लोक पर कहर बरपा देने छल. सरकार के एहि पर गंभीरता सं विचार करय के जरूरत अछि.


text:
सहरसा। 06 सितम्बर। मधेपुरा म' सौकड़ो मवेशि केर शव भेटलाक विरोध म' बजरंग दल केर कार्यकर्ता सभ शहर के पॉलिटेक्निक ढाला पर इंटरसिटी एक्सप्रेस ट्रेन क' रोकी सड़क जाम क' देलनि। जाम सँ जता आवागमन लगभग एक घंटा धरी बाधित रहक ओतहि आधा घंटा घरी ट्रेन रुकला सँ यात्री सभ परेशान भेलथि। पुलिस के पहुंचलाक बाद आओर कार्रवाई केर आश्वासन देबाक बाद बजरंग दल के कार्यकर्ता सभ शांत भेलथि।
अपने क' बता दी मधेपुरा के मुरलीगंज प्रखंडक जेसीबी नहर म' सैकड़ो मवेशि सभक शव बरामद होयबाक बाद होहिठाम भेल बवाल केँ आगि सहरसा सेहो पहुंच गेल अछि। बजरंग दल के कार्यकर्ता दोषी पर कार्रवाई करबाक मांग ल'क' मधेपुरा जिला प्रशासन केर खिलाफ खूब नारेबाजी केलनि।
कार्यकर्ता सभक कहब छल कि ऐहिक लेल दोषी लोग सभके चिह्नित करि हुनका ऊपर कार्रवाई काएल जाय नहि तेँ उग्र आंदोलन काएल जायत। कार्यकर्ता सभ प्रशासन पर मामला क' दबेबाक आरोप लगौलनि। ओनाकि प्रशासनिक अधिकारी सभक कहब छल जे शव अररिया सँ नहर के पैन म' देहा क' आएल अछि।
ट्रेन रोकबाक सूचना पर पहुँचल सदर थानाध्यक्ष भाई भरत कुमार आंदोलनकारि सभसँ बात केलनि। थानाध्यक्ष कहलनि कि प्रशासन मामला केँ छानबीन म' जुटल अछि। जे कियो दोषी हटा हुनका उनपर कार्रवाई तय अछि। मवेशि सभक शव कोना पहुंचल वरीय अधिकारी ऐहिक खुद जांच क' रहल छथि।


text: चैत्र–२६ गते,डिभिजन सडक कार्यलय मिनभवनमे कार्यरत ईन्जिनियर नरनाथ पौडेल, सबईन्जिनियर मनिष महतो आ लेखा अधिकृत चित्र बहादुर के.सी. शुक्रदिन घुस रकमसहित रंगेहात पक्राउ परलअछि ।साँखु सडक मर्मत कार्यके लेल ठेकेदर संस्था पि.के.बि. निर्माण सेवा टेन्डर प्राप्त कऽ निर्धारित कार्य सम्पन्न भेल दु महिना व्यतित भेलाकऽबादो रनिङ विल पास कर्वाक क्रममे दु लाख २० हजार रुपैयाँ घुस रकम लैतकाल ओकरासभके अख्तियार दुरुपयोग अनुसन्धान आयोगके टोली पक्राउ कएनेअछि ।विल पास कऽर आलटाल कऽ विभिन्न बहानामे घुस रकम माग कऽरहल कहि सूचनाक आधारमे अख्तियार ओकरासभ उपर निगरानी कएनेछल । अख्तियार टोली ईन्जिनियर पौडेल आ सव ईन्जिनियर महतोके दु लाख बीस हजार रुपैयाँ घुस रकम लैतेकाल बानेश्वरके इन्द्रेणी फुडल्याण्डसँ पक्राउ कएनेअछि ।लेखा अधिकृत के.सी.के सेहो २० हजार रुपैयाँ घुस लैतेकाल कात्यानी मार्ग बानेश्वरसँ नियन्त्रणमे लेने अख्तियार जनौलकअछि । तीनुगोटेके अख्तियार हिरासतमे लऽक अनुसन्धान कऽरहलअछि ।


text:
हमर ईमेल:- hellomithilaa@gmail.com
बागमती के तटबंध टूटल...
सीतामढ़ी के रुन्नीसैदपुर मे बागमती नदी के तटबंध टूटि गेल अछि. तटबंध टूटला सं एकटा बड़का इलाका मे पानि घुसि गेल. सीतामढ़ी... मुजफ्फरपुर के करीब 200 गाम मे पानि घुसल अछि. बिहार सरकार के तरफ सं एकटा उच्च स्तरीय जांच दल भेजल जा रहल अछि. एहि दल मे तमाम बड़का अफसर शामिल होथिन्ह. सरकार के तरफ सं राहत के काज शुरू कएल जा रहल अछि. मुदा लोक के कहनाय छनि कि ओ नाकाफी अछि. लोक सभ के इहो कहनाय छनि जे तटबंध प्रशासन के लापरवाही के कारण टूटल अछि.
रुन्नीसैदपुर के लोक के कहनाय छनि जे बांध मे पहिने छोटका छेद छल. छेद दsक पानि के निकलैत देखि लोक सभ एकर जानकारी अफसर सभ के देलखिन्ह. मुदा एहि गरमी मे के घर सं बाहर निकलैत अछि ? किछ नहि कएल गेल. छोट छेद बड़का भs गेल. एहन बड़का भेल जे 50- 60 फीट चौड़ा भs गेल. आओर पानि के दबाव पर ई हर समय बढ़िए रहल अछि. मुदा अहां कोनो अफसर सं लापरवाही के बात कहिऔ ओ मानए लेल तैयार नहि होताह. कहताह हमर व्यवस्था दुरुस्त अछि.
दूर-दराज के गाम मे बांध टूटला के खबर फैलल त लोक सभ सामान ल भागय लगला. मुदा कतेक भागताह... ऊंच ठाम शरण लेलाह. बेसि लोक त बांधे पर शरण लेने छथि. अखन त बिहार मे ढंग सं पानि नहि भेल अछि. गरमी सं सूखा के स्थिति अछि एहि मे नेपाल दिस सं आएल पानि सं बागमती मे पानि उफान मारि रहल अछि. सोचिऔ जखन पानि अनाए शुरू होएत त कि हाल होएत. अखन कइटा गाम मे पानि घुसल अछि.
अहां सभ ई बताबय के कोशिश करु कि कहिं अफसर सभ के ई कोशिश त नहि रहय छनि जे बाढ़ि आएत त सरकारी राहत... बचाव के नाम पर पाई... सामान आएत? पाई आएत क कमाए के मौका मिलत? कि एहन मंशा त नहि रहय छनि? अहां अपन विचार राखब.
Subscribe to: Post Comments (Atom)


text:
एखने हमर फेसबुक मैसेजमे रामदेव झाक मूर्ख बेटा विजयदेव झाक मैसेज आएल अछि जे हम बिना काँट-छाँटकेँ दए रहल छी। ऐ मैसेजसँ अहाँकेँ ई पता लागि जाएत जे कोना रामदेव झा आ हुनक दूनू बेटा मने विजय देव झा आ शंकर देव झा गारि बलेँ मैथिलीकेँ बहुत दिन धरि ब्लैकमेलिंग केलकै। संगे-संग हम ईहो कहए चाहब जे ऐ ब्लैकमेलिंगमे रामदेव झा आ हुनक बेटा संगे मोहन भारद्वाज, महेन्द्र मलंगिया, चेतना समीति आ आर किछु साहित्यकार सभ अनवरत सहयोगी रहल छथि। मुदा आब जे विदेह आंन्दोलन भए रहल अछि ताहिसँ घबड़ा कए ई सभ अभद्रता कए रहल अछि। मुदा आब से चलए बला नै छै। तँ पढ़ू हुनक मूल मैसेज----
हे रे अशीषवा, गजेन्द्र के पोसुवा, पतचटवा औकात देख क बात कर बालगोविन्द जनामि क ठाड़ भेलौं ने की कहै जे छै नबका जोगी के गांडी में जट्टा


text:
कटरा के थाना प्रभारी रतन कुमार यादव कहलनि कि पुलिस क' गुप्त सूचना भेटल छल कि धनौर गामक एक तालाब मे भारी मात्रा मे शराब केँ बोतल नुका केँ राखल गेल अछि। पुलिस कैल्हि रवि दिन देर सांझ तालाब मे ग्रामीण आओर गोरही सभक मदैद सँ पैनक भीतर सँ 1771 शराब केर बोतल जब्त केलनि।
थाना प्रभारी रतन कुमार यादव कहलनि कि एहि मामला मे कटरा थाना मे एक प्राथमिकी दर्ज कायल गेल अछि, जाहिमे आठ लोग क' नामजद आरोपी बनाओल गेल अछि। आगा ओ कहलनि कि एहि मामला मे आरोपी सभक गिरफ़्तारी लेल छापामारी कायल जे रहल अछि। उल्लेखनीय अछि कि बिहार मे पछिला बरख अप्रैल माह सँ शराब पर पूरा तरहे प्रतिबंध लगाओल गेल अछि।


text:
मुम्बई। 16 जनवरी। रिजर्व बैंक ऑफ़ इंडिया (RBI) आय आज जनके खुशखबरी द' सकैत अछि। प्राप्त सुचना केर मुताबिक, आरबीआई आय निकासी के सीमा बढेबाक घोषणा क' सकैत अछि। एहीसे पहिने 1 जनवरी 2017 दिन एटीएम से नगदी निकासी केर रोजाना सीमा 2,500 टाका से बढ़ाके 4,500 टाका कायल गेल छल। ओहिसमय 24,000 टाका केर साप्ताहिक सीमा क' बरकरार राखल गेल छल। लेकिन, एहिबेर रिजर्व बैंक एहि सीमा क' बढेबाक घोषणा क' सकैत अछि।
गौरतलब अछि कि एखन कुनु भी व्यक्ति सप्ताह मे 24,000 टाका से बेसी नहि निकैल सकैत अछि। ओना ते आब नगदी लेल मारामारी केर स्थिति नहि अछि। तैयो लोग जल्द निकासी केर सीमा बढेबाक इंतजार क' रहल अछि ताकि छोट - छोट सही, सभतरहक समस्या से निजात भेट सके।


text:
बैंक मे जमा राशि रखनिहार दू सौ सबस पैघ शहर मे बिहार क चारिटा शहर अछि। सर्वाधिक कर्ज लेनिहार देश क 200 सबस पैघ शहर मे बिहार क केवल दूटा शहर- पटना आओर मुजफ्फरपुर अछि।
नई दिल्ली। अगर इ कहल जाए कि बिहार मे बैंक क अधिकारी टका दूनू हाथ स समेट रहल छथि आ कर्ज देबा क मामला में ठेंगा देखा दैत छथि त गलत नहि होएत। लाख कोशिशक बावजूद बिहार संग बैंक क व्यवहार नहि सुधरि रहल अछि। रिजर्व बैंक क निर्देश हुए या फेर वित्त मंत्रालय क सुझाव बैंक पर कोनो असर नहि पडैत अछि। बिहार कए सरकारी आओर निजी क्षेत्र क कॉमर्शियल बैंक कर्ज बांटबा लेल कतई तैयार नहि अछि। बैंक क अधिकारी कए साफ तौर पर निर्देश भेटैत रहैत अछि जे टका जेतबा भ सकए जमा करू मुदा कर्ज देबाक कोनो जरूरत नहि। एहि कारण स कर्ज आ जमा [सीडी] अनुपात क मामला मे बिहार क स्थिति दशक स हिंसाग्रस्त मणिपुर, मिजोरम, त्रिपुरा आ नगालैंड स बदतर अछि। सर्वाधिक कर्ज लेनिहार देश क 200 सबस पैघ शहर मे बिहार क केवल दूटा शहर- पटना आओर मुजफ्फरपुर अछि।
आरबीआइ क अधिकारी सेहो स्वीकार करैत छथि जे बैंकिंग गतिविधि जाहि रूप मे बिहार मे बढल अछि आ ओहि ठाम जेतबा टका जमा भ रहल अछि ओहि अनुपात मे कर्ज देबाक गति बहुत कम अछि। ओना अधिकारीक कहब अछि जे दू-तीन वर्ष बाद हालात ठीक भ जाएत। केंद्रीय बैंक क आंकडा स्वयं गवाह अछि जे बिहार क संग बैंक क सौतेला व्यवहार मे कोनो कमी नहि आयल अछि। बिहार मे बैंक क जमा आ कर्ज राशि क अनुपात मार्च, 2010 तक 28.81 फीसदी छल। जे पिछला सालक अनुपात 27.25 फीसदी स नीककहल जा सकैत अछि, मुदा बीमारू राज्य उत्तर प्रदेश [42.57 फीसदी] आ मध्य प्रदेश [59.50] स बिहार काफी नीचा अछि। महाराष्ट्र, गुजरात आ पंजाब क सीडी अनुपात त बहुत बेसी अछि, बिहार त एहि मामला मे पूर्वोत्तर क राज्य तक स पाछु अछि।
बिहार मे बैंक क 4,156 शाखा अछि जखनकि उत्तर प्रदेश मे 10,550, मध्य प्रदेश मे 4,309, पश्चिम बंगाल मे 5,437, राजस्थान मे 4,248 आ महाराष्ट्र मे 8,427 बैंक शाखा अछि। इ स्थिति तखन अछि जखनकि बैंक मे राशि जमा करनिहार लोकक संख्या बिहार बहुत बेसी अछि। बैंक मे जमा राशि रखनिहार दू सौ सबस पैघ शहर मे बिहार क चारिटा शहर अछि। सितंबर, 2010 कए समाप्त तिमाही मे पटना मे 28,349 करोड़ टका जमा करौल गेल अछि, जखनकि एहि अवधि मे बैंक एहि शहर मे महज 6,590 करोड़ टका कर्ज क रूप मे वितरण केलक।
पटना क बाद मुजफ्फरपुर [114], गया [147], भागलपुर [154] आओर दरभंगा क स्थान 166 अछि। मुदा कर्ज देबाक मामला मे पहिल 200 शहर मे पटना क अलावा केवल मुजफ्फरपुर अछि सेहो 135म स्थान पर।
वित्त वर्ष 2010-11 मे बिहार स्थित कॉमर्शियल बैंक कुल 25,552 करोड़ टका क कर्ज वितरित केलक। इ एक वर्ष पहिने क तुलना मे 46 फीसदी बेसी अछि। पिछला वर्ष क शुरुआत मे आरबीआइ गवर्नर डी. सुब्बाराव राज्य क दौरा केने छलाह आओर बैंक स कर्ज क राशि बढेबा लेल कहने छलाह। ओकर बाद केंद्र सरकार दू हजार स बेसी आबादी वाला देश क 72 हजार गाम कए बैंकिंग सेवा स जोड़बा क अभियान शुरू केलक। एहि मे लगभग 1,700 गाम बिहार क अछि।


text:
‘महिलाकेँ निति निर्माण तक पहुचायब’
रोशनकुमार झा
जनकपुरधाम, अगहन ३०, मधेशी जनअधिकार फोरम नेपाल समर्थित मधेशी महिला फोरम नेपालक केन्द्रीय अध्यक्षमे शहनाज रहमान निर्वाचित भेलीह अछि ।
सोमक राति जनकपुर उद्योग वाणिज्य संघक सभाकक्षमे सम्पन्न महिला फोरमक चुनावमे शहनाज रहमान ८९ मत आनि विजयी भेलीह अछि । शहनाजक निकटत्तम प्रतिद्वन्दी रेखा यादवके ३० मत प्राप्त भेल छलन्हि । ५२ मत बदर भेल निर्वाचन कमिटी जनौलक अछि । विजयी भेलाक बाद पत्रकार सभ सँग बातचित करैत अध्यक्ष रहमान मधेशी महिलाके कोना अधिकार दियाएब ताहि लेल महिला फोरम काज करत बतौलन्हि । ओ महिलासभके घरक चौकठि सँ निकालि निति निर्माण तह धरि पहुँचाएब बतौलन्हि । महाधिवेशनकँे ऐतिहासिक अधिवेशनकेँ संज्ञा दैत शहनाज सभके सँगे लऽ कऽ जएबाक बचनबद्धता प्रकट कएलन्हि । महाधिवेशन सँ २८ गोेटे केन्द्रीय सदस्यके सेहो चयन कएल गेल ।
झापा सँ मालती खत्री, पर्सा सँ मिनी सिंह, सुनिता साह, मोरङ्ग सँ विभा दास, शानत्वना बस्याल, सुनसरी सँ सविता यादब, सुनिता विश्वास, सिरहा सँ रामप्यारी महतो, शिवकुमारी यादव, धनुषा सँ उर्मिला महतो, विन्दु कुमारी यादव, महोत्तरी सँ ममता पाठक, अन्जु कुमारी राय, सर्लाही सँ चन्द्रिका पासवान, बारा सँ रामवती चौरसिया, उषा देवी यादव, रुपन्देही सँ विजय लक्ष्मी राय, नवलपरासी सँ गीता यादव, विजय लक्ष्मी शर्मा, बाँके सँ शायरा दर्जी, बर्दिया सँ तोहफा यादव, लक्ष्मी टण्डन, कैलाली सँ बबिता मिश्र, कंचनपुर सँ कविता जयु, सीता नागरिक, काठमाण्डू सँ रीता अग्रवाल आ बीभा सिन्हा चयन भेली अछि ।
रौतहट आ सप्तरी जिल्लामे विवाद भेलाक कारण ओतयकेँ प्रतिनिधीकँे सहभागिता नहि कराओल गेल छल ।
Filed under: तराई समाचार |


text:
बताओल जे रहल अछि कि ई शराब सँ बेसी खतरनाक मादक पदार्थ अछि। हदक गप ई कि कोबरा सांपक जहर केर इस्तेमाल सँ सेहो नशेड़ी पाछू नहि हटी रहल छथि। ऐहिक संगे बाॅनफिक्स आओर फेविकोल सेहो नशा केँ लेल प्रयोग कायल जे रहल अछि।
खुद प्रशासन आओर नारकोटिक्स विभाग एहेन मादक पदार्थ सभक बड़का खेप देखैत हरकत मे आयल अछि। सूत्र केर मानी तेँ शराबबंदी के बाद बिहार इंटरनेशनल ड्रग माफिया सभक लेल बड़का बाजार मे तब्दील भ' गेल अछि।
सरकार, प्रशासन आओर स्वयंसेवी संगठन सभ आगू आबैत एहि तरहक व्यसन सँ युवा पीढ़ी क' बचेबाक लेल जनजागरण अभियान चला रहल अछि। किएक जे ड्रग्स शराब सँ कैको गुना बेसी खतरनाक अछि। एक बेर ऐहिक आदत लगलाक बाद फेर ई छुटैत नहि अछि। जे ऐहिक शिकंजा मे एक बेर पड़ैत अछि ओ मौतक बादे ऐहिक शिकंजा सँ निकैल पाबैत अछि।
"मिथिला दैनिक" परिवार अप्पन सभ पाठक सँ नेहोरा करैत अछि जे अहाँ सभ खुद एहि लत सँ परहेज करैत अप्पन समाज क' सेहो एहि लतक गिरफ़्त मे आबाई सँ बचबी।


text:
हमर गाम जाए के रास्ता बंद भs गेल अछि. बाढ़ि अएला सं सड़क पर पानि बहि रहल अछि. सड़क टूटि गेल अछि. हमर गाम केवटी दरभंगा सं जयनगर वाला राष्ट्रीय राजमार्ग 105 पर अछि. केवटी दरभंगा सं 16 किलोमीटर उत्तर मे अछि. एहि ठाम प्रखंड आओर अंचल कार्यालय अछि. केवटी सं दरभंगा के बीच खिरमा आओर कोयलास्थान के पास पानि सड़क पर आबि गेल अछि. एहि के कारण रास्ता बंद अछि. ओना हमर गाम सं रहिका द मधुबनी जा फेर दरभंगा पहुंचि सकय छी. ओम्हर के रास्ता अखन बंद नहि अछि.
हमर ब्लॉक मे जे बाढ़ि आएल अछि ओहि मे फंसल लोक के सुरक्षित स्थान पर पहुंचाबय आओर राहत के लेल राष्ट्रीय आपदा नियंत्रण फोर्स के जवान काज मे लागल छथिन्ह. हिनका सभ के पास दसटा मोटरवोट सेहो छनि. टीम मे 60टा जवान छथिन्ह. टीम खुद त दरभंगा के पॉलिटेक्निक कॉलेज मे ठहरल अछि मुदा पीड़ित लोक के ठहराबय... रहय... राहत... बचाव के लेल राम जुलुम हाई स्कूल केवटी- बनवारी... रामरिख सुन्दरी कन्या उच्च विद्यालय केवटी आओर दरभंगा बाजार समिति मे व्यवस्था कएल गेल अछि. एक बात अछि जे लोक के मदद के लेल गाम के लोक सभ सेहो बढ़ि-चढि कs आगां आबय छथिन्ह. पिछला बेर आएल बाढ़ि मे लोक सभ पीड़ित लोक के खूब बढ़ि चढि कs मदद कएने छलखिन्ह.
ओना केवटी मे बाढ़ि के पानि आबय के खबर के संग प्रशासन तुरंत हरकत मे आएल. कमिश्नर साहेब खुद दौरा कएलखिन्ह. प्रखंड विकास पदाधिकारी के लोक सभ के कोनो दिक्कत नहि होए एकर ध्यान राखल लेल कहलखिन्ह. डीएम साहेब सेहो स्थिति के जायजा लेलखिन्ह. मुदा डीएम साहेब जे कहलखिन्ह ओहि सं लोक सभ किछ खिसिआ सेहो गेलखिन्ह. डीएम साहेब सं सहारा समय के रिपोर्टर अजय मोहन प्रसाद जी पूछलकिन्ह सर राहत किएक नहि शुरू कएल गेल अछि त ओ कहलखिन्ह जे राहत के लेल जतेक होबाक चाही ओतेक नहि भेल अछि अखन. राहत के लेल लोक के चारू कात सं फंसल होबाक चाही... एहन स्थिति होए जे लोक पाई रहैत सामान नहि खरीद पाबय... असहाय होए. किछ करय लाएक नहि होएथिन्ह. ई त अजीब बात अछि न?
एम्हर लाघा के पास बागमती के दबाव सेहो बढ़ि गेल अछि. दरभंगा शहर पर सेहो दबाव बनल अछि. धोई घाट के पास तटबंध टूटला सं रेडियो स्टेशन मे सेहो पानि घुसि गेल... पानि बढ़ला पर प्रसारण सेहो बंद करय पड़ि सकैत अछि. कइटा गाम मे सेहो पानि घुसि गेल अछि. दरभंगा जिला के कुशेश्वरस्थान... धनश्यामपुर... कीरतपुर... गौड़ाबौराम... केवटी... जाले मिला कs करीब 12 प्रखंड बाढ़ि सं प्रभावित अछि.
बाढ़ि सं दरभंगे नहि मधुबनी... समस्तीपुर.. सहरसा... पुर्णिया... सुपौल... अररिया... किशनगंज... कटिहार... खगड़िया... पूर्वी चम्पारण सभतर कई गाम मे पानि घुसल अछि. कहि सकय छी उत्तर बिहार के एकटा बड़का इलाका बाढ़ि सं प्रभावित अछि. एकरा लेल पिछला किछ दिन भेल खूब जोरगर... झमैटगर पानि आओर नेपाल दिस सं छोड़ल गेल पानि जिम्मेदार अछि. सभ नदी के पानि उफान मारि रहल अछि. जलस्तर खतरा के निशान सं ऊपर बनल अछि. कमला बलान... भूतही बलान... कोसी... बागमती... कनकई... बकरा... परमान... अधवारा... महानंदा सभ नदी के पानि तबाही मचौने अछि. सूखा के बाद आएल एहि बाढ़ि सं लोक पर दु-तरफा मारि पड़ल अछि.


text:
मधेपुरामे दिसंबर 22-23 , 2012 क 25म अंतरराष्ट्रिय मैथिली सम्मलेन अंतरराष्ट्रिय मैथिलि परिषदके द्वारा , जोगी जनकजीक संयोजनमे होइयत( एकरा हमर सभक नाम चोरौने कोनो एही दिन सूरत वा जनकपुर व मनीगाछी वा देवघरमे करई त छथिस कोनो मतलब नही छलैक - यद्यपि अखबारमे बाहर वैह बेशी छ्पलाह- काज ठोस हमरा सभक भेल - स्थानीय सब अख़बारक संस्करणमे पैघ- पैघ समाचार- - मधेपुरास आयल आवाज़ , मिथिला राज्य! मिथिला राज्य!!
प्रोफ प्रेम पटनामे विकलांगता सेमिनारमे 16.12 क कही देने छलाह जे मैथिली सन्देश छपक चाही नब . जे 17.12 क कहुना भरी दिन आ देर रति 2 तक काज कय प्रेसके मेल केलहुं आ ओ 20 क ट्रेनमे भेटी गेल ..
एही यात्रामे हमर जाय आ अबय के ट्रेन एक कोच एक बर्थ एक जे पहिल बेर भेल- हरदम किछु नब लोक भेटैत छथि - एही वापसी यात्रामे एक होमियो डाक्टरक चलते हम अपन परिचय खोली देल। भागलपुरक एक माडवारी गीतक एक मनगढ़ंत श्लोक प[आर अड़ी गेल जे लौटला पर पूरा गीता उलटी फोन कायल ऐना कतय अछि से बताबी? अंतिम दिन भागलपुरमे एक शिक्षक अडि गेलाह जे राधाकृष्ण चौधरीक लिखल मिथिलाक इतिहास अछिए नही , हुनक मैथिलि साहित्यक इतिहास अछि (लौटी कय हुनको किताबक फाइल खोली पन्ना बतावल जे ई लेखकक मिथिला क इतिहास अछि “१७७४मे ितरहूतकेँ पटनाक अधीन कऽ देल गेलैक।“ (page 135).
23 क गीता जयन्ती- डॉ अमोल यादवक घर हम सान्झ्मे गीता पर प्रवचन देल- 24 क डॉ अशोक यादवक घर जलपान - हुनक शालीनता-फेर जोगी जनकक आश्रम देखल- सिघेश्वरबाब़ा क दर्शन - सम्मेलनकक प्राण बच्चा बाबू संग शास्त्र चर्चा- ओतयस पिपरा- त्रिवेणीगंज होइत अपन शहर फारबिसगंज- टूटल घरमे किछु मिनट- फेर मांगन बाबू ओतय रात्रि भोजन -विश्राम-
25.12 क प्रदोष व्रत - पूर्णिया भोरक ट्रेन स- सुखसेनामे दशक पहिले बनल कार्यकर्त्ता प्रवीणक मीडिया पकड- नीक बैसार - प्रसारित भेल मीडियामें लेकिन विशिष्ट लोकक उपस्थिति पूर्णिया पाछां नही रहत मिथिला आन्दोलनमे बहुत साल बाद भरोस भेल- कृपानंद ठाकुरजी कहलाह गुरुमैताजीके सम्मानित करबैन्ही बजा।
नौगछिया क संपर्क नही भेटल- बिहपुर सुबोध पासवान बूचरूजीक संपर्क पर बैसार लेल तैयार - देरी होइत -कोशी कुर्सेला पूल पार करैत- प्रदोष 13 व्रत पारण सेहो कतय करब? बसक सहयात्रीक संग भ्रमरपुर आ नीक बिसर- अपिरिचित दीपकजी क घर पर्ण- हुनक विद्वान् बा बुजीसंग शास्त्र चर्चा आ विश्राम-
26.12क थाना बिहपुर स्टेशन लग सुबोध पासवानक गाम- घरमे दुर्गाजी क आ बाहरमे मजार पीर बाबाक बनाउने - 2010 में 2000 वोट मिथिला पार्टीक नाम भेटल पर लेकि न ओहिस 400 वोटस बुलो मंडल हारल आ बीजेपीक कियो जीतल?
मिथिला पार्टी अबय बला समयमे अनेक चुनाव प्रभावित करत आ सब द लके लोक के हरावत - जितावत आ मिथिला राज्य बनत(लेकिन नासमझ युवा पदक गर्व में रहय बलास संगठन नही बनत?- अनुशासहित युवा मिथिला बनौताह , फेसबुक पर भाषण लिखय बला नही।)..
भागलपुर- आदमपुरमे दीपक्जे एक अनुज सेहो प्रोफ सुमन- कहक चाही पहिल बेर ढंगक बईसार भेल- मिथिला परिषदक वर्तमान अध्यक्ष खेद प्रगट केलन्हि (कहियो हमरहूँ आमंत्रण छल न्यायाधीश ज्ञानसुधा मिश्रक संग मुदा ओतय गेलामे ने कार्डमे ने वक्तामे नाम। मैथिली सन्देश बांटला पर " एखन नहि जाबत न्यायाधीश ज्ञान सुधामिश्र नही जाइत छथि " सचिव के कहला पर 21.2.2010 क वहिष्कार केने छलहूँ जे राज्य मांगब हमर प्रजातान्त्रिक अधिकार अछि।" आदमपुरमे हम कहलियेन्ही हम आयब भागलपुर फेर जहिया बजौताह- आ बाजब मिथिला लेल ओहि मंचस ? ओहि मंचस हम 26.12.2004 क घोषणा केने छलहु जे एही बेर लालू हारि जेताह से ओ हारि गेलाह - हमर घोषणाक जे आधार छल से नही लिखब उचित नहि लेकिन ओहि समय लोकके हमर बात फजूल लागल छलन्हि। वकील साधना झाक घर नही जा सकलहूँ - उपराग सुनलहूँ- अगिला बेर हुनक गाम (अकबरनगर वा असरगंज याद नहि कतय) जाकय कोनो नाम मजाकमें कह्लियेन्ही नहीं किछु त अरविन्द नगर (हुनक पतिक नाम) कय देब से शर्त करी हम आबी !
रास्तामे 3 फोन आयल ( देवघरमें सम्मलेन करयबला के छलाह? स्थानीय के उपेक्षा केलाह? जे अश्विनी चौबे सामने मिथिला राज्यक बात नही उठल केवल गान- बजान तक केलाह(आ तहिना गौहातीमे ) - हम कहलियेन्ही हम आयब - 21.2.2010 क हम देवघरक प्रांतीय सम्मेलन रद्दकय भागलपुर गेल छलहूँ ओहि मीटिंगमें जे पैघ जगह छैक- जरूर आजुक हमर मिथिला नक्शामे भागलपुरक आबादी सब बेशी फेर मुज़फ्फरपुर तखन दरभंगा अछि- हम मिथिला राज्य लेल काज कय रहल छि दरभंगा राज्य लेल नही। ई यात्रा समाप्त भय गेल- हमर बात मधेपुरास भागलपुर तक सुनल जा रहल अछि, आब उम्हरो अनेक प्रशिक्षण वर्गक आमंत्रण अछि।
काते कात ितरहूत होइत बंगाल जाएव–आएव सुगम छल आ तैं तािह िदन पिम आ
पूबक आमणकारी लोकिन अिह मागर्क य लेने छलाह। ( पेज 124)
अिछ। िगयासुीनक आमणक िववरण सब मुसलमानी ोतमे भेटइत अिछ, मुला
तिकआमे सेहो आ एिह घटनाक एकटा चमदीद गवाह सेहो छिथ जिनक पोथी
वशाितनुलउस अखनो उपलध अिछ आ जकर फोटो कॉपी पटनाक काशी साद
जायसवाल शोध संथानमे अखनो राखल अिछ। ओिह पाडुिलिपक बारहम पातपर
िमिथलाक राजाक सबधमे कहल गेल अिछ जे ककरो कोनो बात निह सुनलिह,
तकर् आ बुिसँ काज निह लेलिह आ अनेरो पहाड़ िदिस पड़ा गेलाह–आिग जकाँ
पाथरक पाछु नुका गेला मुदा तइयो चकमक किरते रहलाह। इशामीक अनुसार
िगयासुीन ितरहूतपर आमण केलिह आ ओिहठामक राजा एेक भयभीत भऽ गेला
जे िबना कोनो कारक िवरोध केने भािग गेला। िहदू लोकिन सेहो जंगलमे नुका
रहलाह। सुतान जखन अपनिह हाथसँ जंगल काटब शुरू केलिह तखन सैिनक
सेहो ओिहमे जुिट गेला आ तीन िदनमे सपूणर् जंगल साफ भऽ गेल। तकर बाद
राजाक िकलापर चढ़ाई भेल जे सातटा पैघ–पैघ पािन भरल खािधसँ घेरल छल।
िकलापर िवजय ात कए राजाक धन सपि सबटा लूटलिह आ िवरोधीक हया
केलिह। अहमदकेँ अिहठामक शासक िनयुक्त कए ओ ओतएसँ वापस गेलाह।
फिरता आ मुला तिकआमे हिरिसंह देवक िगरतारक गप झूठ अिछ कारण
वशाितनुल–उंसक िववरणसँ इ बात किट जाइत अिछ। वशाितनुलउंस (लेखक–
इखितसान)क अनुसार–ितरहूतक राजाकेँ चुर सामी उपलध छलिह, जन–धनक
कोनो अभाव निह छलिह, मजबूत िकला छलिह, नीक यिक्तव छलिह मुदा ओ
घमडे चूर रहैत छलाह आ िवोहक भावनाक् नेतृव सेहो करैत छलाह। राजोह
हुनकामे कूिट–कूिटकेँ भरल छल। एिहसँ पूवर्क शासकक ित किहयो ओ अपन माथ
निह झुकौने छलाह, ने ककरो मातहदी गछने छलाह आ ने किहओ परािजत भेल
छलाह। सुतानक आगमनक सूचनासँ ओ भयभीत भऽ गेला आ संगिह िचंितत सेहो।
ओ िकंकतर्यिवमूढ़ भऽ बैिस गेला। एतेक िचंतातुर आ अपािहज जकाँ ओ भऽ गेला
जे सब िकछु रिहतहुँ ओ सुतानक िवरोध करबाक वजाय िकला छोिड़ भगबाक
घोषणा करैत ओ सबसँ तेज घोड़ापर चिढ़केँ भािग गेलाह। भोरमे जे अपनाकेँ साट
बुझैत छलाह ितनके िथित साँझमे िभखािर जकाँ भऽ गेलैन। ओ ओतए पहाड़ िदिसभगलाह आ अपनाकेँ पाथरक पाछु नुका लेलिह। सुतान ओिहठाम बहुत िदन धिर
रूकला आ शासिनक यवथा केलिह। जे केओ सुतानक आज्ञा मानलिह हुनका
क्षमादान भेटलिह आ बाँकीकेँ सजा। सब िकछु ठीक ठाक केलाक बाद ओ
ओिहठामसँ िदली िदिस िवदा भेला। ितरहूत तुगलक साायक एकटा अंग बिन गेल
आ ओकरा तुगलकपुर सेहो कहल जाइत छल। एवँ कारे कणट कालक गौरव पूणर्
शासनक अंत भेल आ शु रूपे िमिथलामे मुसलमानी अमल शुरू भेल। एतवा िदन
मुसलमान एहर–आहरसँ हतक्षेप करैत छलाह मुदा आव िमिथला िदली सतनतक
एकटा ांत बिन गेल आ एकर वतं सा समात भऽ गेलैक जकरा पुनथिपत
करबाक यास बादमे िशविसंह आ भैरव िसंह केलिह।
कणट वंशक पराभव भेलापर िमिथलामे ओइनवार वंशक थापना भेल आ इ
राजवंश तुगलक साायक करद राय छल। ओना आंतिरक मामलामे जे वायता
ात रहल हौकसँ दोसर बात मुदा वातिवकता आव इएह जे कणट कालीन
वतंता लुत भऽ चुकल छल आ मुसलमानी भाव िमिथलामे काफी बिढ़ गेल छल।( पेज 127-128)
थापना भेल तखन ितरहूतक सेहो राजवक आधारपर समझौता भेल। १७७४मे
ितरहूतकेँ पटनाक अधीन कऽ देल गेलैक। १७७२मे ांसीस ैड ितरहूतक थम
कलक्टर भऽ के एलाह। ैड नीलहा कोठीक संथापक सेहो छलाह आ िहनके
यासे समत ितरहूतमे नीलहा कोठीक जाल िबछा देल गेल छल। १७८७धिर ैड
िमिथलाक इितहास 135
साहेब रहलाह आ एिह बीच ओ समत ितरहूतक सवक्षण राजवक दृिये केलिह।
तकर बाद वाथर्ट एला।
१७६२मे राजा ताप िसंह भौरसँ हटाकेँ दरभंगामे अपन राजधानी लऽ अनले
छलाह। १७७०मे जखन पटनामे रेवेयु कॱिसलक थापना भेल तखन पुनः ताप
िसंहकेँ अपन जमीदारीक मुकरर्री कपनीसँ भेटलिह। केली ितरहूतक राजव
अधीक्षक भऽ कऽ एलाह। १७७१मे ताप िसंह आ केलीमे मतभेद ारंभ भेल।
राजाक ओतए बहुत रास बिकऔता भऽ गेल छलिह आ अंेज लोकिन िहनक पुरान
ितवकेँ निह रहए देमए चाहैत छलिथह। माधविसंहक समयमे फेर नव िहसाबे
कपनीक संग समझौता भेलिह, ओना रायारोहणक पूवर्िहं माधविसंहकेँ धीरज
नारायणसँ कैकटा परगा भेटल छलिह। सबटा बिकऔता चुकौलापर राय पुनः
माधविसंहकेँ वापस भेलिह। तािह िदनमे एक कारक अथाियव छल तैं लगले–
लगले पिरवर्नो होइत रहैत छल। तथािप १७८१ सँ १७८९ धिर दरभंगा िनतुकी
रूपें माधव िसंहक अधीन रहल। वाथर्ट कलक्टर दरभंगा आिब महाराजसँ भेट कए
अनुरोध केलकिह जे दमामी बदोबत मािन लैथ परच माधविसंह बड़ा िचंतामे पिड़
गेल छलाह आ कोनो िनणर्य लेबामे असमथर् रहलाह। वो गवनर्र जेनरलसँ अनुरोध
केलिह जे हुनक राय घुरा देल जािह। जखन इ सब वातलाप छल तखन हुनका
कराम अलीक टेट सेहो ात भेलैह (१७९५)। एिहमे १५परगामे ३५टा गाम
छल। सरकार बहादुर अिहबातकेँ निह मािन एिह सब दान बला गाँव अपन रायमे
िमला लेलक। पुनः झंझटक बाद १८००इ.मे इ सपि राजकेँ भेटलैक। अतंतोगवा
अिछ। खडवला कुलक इितहासमे माधव िसंहक शासनकेँ बड महवपूणर् मानल
गेल अिछ। ओ अपन ाचीन परपराक अनुसार समत ितरहूतपर भुवक माँग
अंेजक समक्ष रखने छलाह आ िचरथायी बदोबतकेँ मनबा लेल तैयार निह
छलाह। एिह हेतु ओ साट शाह आलम ितीयक दरबारमे सेहो दरखात देने छलाह
आ शाह आलमसँ १८०० ई.मे एकर वीकृित सेहो भेट गेल छलिह। परच
कपनीक अिधकारी लोकिन िहनक बात निह सुनलकैह आ निह शाह आलमक
वीकृितयेकेँ मानलकैह आ िहनका लोकिनकेँ जमीदारक दज दऽ देलकैह आ तिहये
इ राजा दरभंगाक जमीदारी कहबे लागल जे १९४७ तक रहल।)


text:
प्रखण्ड मुख्यालय से आठ किलोमीटर के दूरी पर करहारा गाम अछि। धौस, डोरा आर थुम्हानी नदी से घेरल ई करहारा गाम विकासक लेल ललानवित अछि। करहारा घाट के धौस नदी पर पुल नहि अछि। गामसे बाहर आबै जाय लेल सड़क नहि अछि। करहारा गामक लोग सड़क नहि होयबाक कारण महराजी बांध के सहारे आयब - जायब करैत छैथ। सात हजारक आबादी बला करहारा गाम मे यादव, मुस्लिम, पिछड़ा आर महादलित व अनुसूचित जाति केर संख्या सर्वाधिक अछि। आजादी के साढ़े छह दशक बितलाक बादो करहारा गामक लोग सड़क, बिजली, स्वास्थ्य, शिक्षा, टेलीफोन, यातायात, सिंचाई, रोजगार जेहेन जीवनक मौलिक सुविधा सभसे वंचित छैथ।
बाढ़ि व सुखाड़ केर दंश झेलब गामक नियति बैन गेल अछि। करहारा गाम मे मनरेगा व निर्मल भारत अभियान केर तहत शौचालय निर्माण काज के हालत बद से बदतर अछि। गामक महज बीस प्रतिशत लोगक घर मे निजी शौचालय अछि। 80 प्रतिशत लोग क' शौच के लेल भोर - सांझ बाहर जे पड़ैत छैन्ह। गामक अधिकांश लोग खेती पर आश्रित छैथ। बाढ़ि व बरसात के दिन करहारा गाम 2 माह तक टापू बनल रहैत अछि। जते घर से आबै जाय लेल नाह एक मात्र साधन रहैत अछि। धौस नदी पर पुल बनला से 50 हजार के आबादी क' जते सीधा लाभ भेटत। ओतहि करहारा, समदा, बिरदीपुर, सोहरौल, गुलड़िया टोल, उच्चैठ सहित एक दर्जन गाम के बसैठ से सीधा जुड़ाव भ' जायत।


text:
जिलाधिकारी कुमार प्रशांत कहला कि चंदौली जिला म' गंगा किनारे डोमरी गाम म' बाबा जयगुरुदेव केर याद म' आयोजित दुइ दिवसीय जागरूकता शिविर म' आयल पैघ संख्या म' श्रद्धालु वाराणसी स्थित पीली कोठी सँ होयत डोमरी गाम जे रहल छल। रास्ता म' राजघाट पुल पर अचानक भगदड़ भेलाक कारण इ घटना घटल।
जिलाधिकारी कुमार प्रशांत कहला कि हादसा म' 21 लोगक मौत भेलन्हि संगहि 60 अन्य घायल छैथ जिनका सभ क' अस्पताल म' भर्ती कराओल गेल अछि, ओहि म' सँ पांच केर हालत नाजुक बताओल जे रहक अछि। मृतक सभक शिनाख्त केर कोशिश कायल जे रहल अछि। वरिष्ठ अधिकारी मौक़ा पर पहुंच हालात पर नजर राखने छैथ।
वाराणसी के एसएसपी आकाश कुलहारी कहला कि पहली नजर म' मौतक वजह गर्मी आर दम घुटब बुझा रहल अछि किएक जे भगदड़ एहेन स्थिति नै छल। लोग तीन घंटा सँ भीड़ म' फसल छल आर गर्मी बहुत बेसी छल।
वाराणसी के आईजी एस के भगत कहला कहा कि इ घटना दम घुतला केर कारण भेल। अखिलेश सरकार घायल सभक मुफ्त इलाज आर मरै बला केँ परिजन क' 2-2 लाख केर मुआवजा राशि केर ऐलान केलन्हि।
ओतहि पणजी म' मौजूद प्रधानमंत्री नरेंद्र मोदी हादसे पर दुःख प्रगट करैत अधिकारि सभ सँ बातचीत केलाह आर हर स्तर पर घायल सभक मदद करबाक लेल कहला।


text:
राजद विधायक सभ सरकार सँ नोटबंदी केँ दौरान पुरनका नोट बदलबाक लेल मचल अफरा-तफरी म' मारल गेल लोग सभक परिजन क' 20-20 लाख टक्का केँ मुआवजा देबाक मांग केलन्हि। विधायक सभ कहलनि कि नोटबंदी सँ बिहार केँ मजदूर-किसान सभ सभक संगे संग आम आदमी के सेहो हाल-बेहाल छैन्ह।
भाजपा केर सदस्य सभ सेहो सरकार केँ खिलाफ मोर्चा खोलैत राज्य म' खराब कानून-व्यवस्था लेल हंगामा केलन्हि। भाजपा विधायक सभ बिहार सरकार पर कानून व्यवस्था लेल प्रहार केलन्हि। भाजपा विधायक सभ कहलनि कि राज्य म' दिनप्रतिदिन अपहरण, दुष्कर्म, हत्या, पत्रकार सभक हत्या आर लूट जेहेन वारदात क' अंजाम देल जे रहल अछि। ऐहिक बावजूद सरकार दिस सँ कुनु कार्रवाई नहि कायल जे रहल अछि।